
Riječ urednice 


Stara indijanska poslovica kaže: ,, Nemoj se moliti kada pada kiša ako se nisi molio kada 
je sijalo sunce.“ 


Srpanjskih ljetnih dana ove godine sve se nekako vrtjelo oko sreće. Taj petak kiša je 
pljuštala k'o iz kabla, a moje kolegice i kolege i ja prepuni sreće - k'o brod. Predstavili 
smo javnosti našu ,,COVID-19 negativnu knjižicu“ za sada prvu i jedinu te vrste u 
Lijepoj našoj, a vele i šire... Hrvatski zavod za javno zdravstvo, uz sve izrečene pohvale, 
stavio ju je na svoju stranicu uz ostale preporuke. Ima li u ovom trenutku referentnije 
mjesto?! Pa kako ne biti sretan !! 


Draga kolegica Mirjana iz Beograda, dijeleći sreću ovog trenutka sa svima nama, 
upućuje nam prekrasne riječi začinjene najljepšim začinom svijeta — stihovima pjesme 
jednog jedinog, neponovljivog pisca i novinara Duška Radovića: 


»Ima jedna mudrost stara: 
i za sreću treba dara, 
sretan čovjek - sreću stvara!“ 


»,Moram reći da sam oduševljena na koji način ste Vaše kolegice i Vi jasno, stručno i 
pristupačno obradili temu s kojom smo se svi neplanirano i neočekivano susreli. 
Dijelimo iskustvo i zato mi je značajno kako ste pretočili u riječi ono o čemu smo svi 
svjedočili i osobno i profesionalno. ... Naše Udruženje (UIPS Udruženje preduzeća za 
profesionalnu rehabilitaciju i zapošljavanje osoba s invaliditetom Republike Srbije) je 
ove godine ušlo u 54. godinu postojanja i uz podsjetnik članovima bila sam slobodna 
proslijediti im "Covid-19 negativnu knjižicu" koja je jedinstvena, inovativna, praktična, 
jasna i vrlo, vrlo korisna!“ kaže kolegica Mirjana. 


Piše mi tim povodom i kolega Senad, s Edukacijsko-rehabilitacijskog fakulteta 
Univerziteta u Tuzli: ,,Prije svega, hvala vam što ste nas obogatili novim materijalom, a 
tema je i više nego aktualna. Tekstovi koji su napisani su korisni i budite sigurni da će 
na predmetu "Uvod u specijalnu edukaciju i rehabilitaciju" studenti biti upoznati s 
njima.“ 


Javila se i naša draga Lea iz Ljubljane koja piše: ,, ... Naklon do poda i iskrene čestitke 
čitavom timu! Pokazali ste nam da su hrabrost i kreativnost najbolji način za 
suočavanje s ,,novim normalnim“, nazivajući našu knjižicu ,,malom-velikom“. 

Kad ovakve riječi upućuje stručnjakinja, koja naše područje rada zna do najtananijih 
dijelova, onda je to već svojevrsna peta (sretna) dimenzija. 


Tomislav Benjak, pomoćnik ravnatelja HZJZ-a, na promociji naše ,,COVID-19 negativne 
knjižice kaže: ,,Pohvalio bih URIHO-vu 'COVID-19 negativnu knjižicu“. Nedavno smo i 
sami izdali upute za zaštitu osoba s invaliditetom od koronavirusa, ali ova publikacija 
daje puno detaljnije upute. Stoga će biti objavljena na našoj službenoj stranici.“ 


Karl Destovnik, predsjednik Združenja izvajalcev zaposlitvene rehabilitacije Republike 
Slovenije nam čestita i istovremeno nas poziva da naš mali priručnik predstavimo na 
njihovom najvećem stručnom skupu - REHA dnevima. Nakon njenog vrlo uspješnog 
rujanskog predstavljanja na ovom Stručnom skupu, slovenski kolege našu ,,COVID-19 
negativnu knjižicu“ žele prevesti na slovenski jezik. Ima li nešto ljepše?! 


Eto, i Mirjana, i Senad, i Lea, i Tomislav, i Karl uputili su nam prošlih tjedana toliko 
pozitivnih i sretnih poruka, pokazujući da istinsko i iskreno veselje i sreća, pobuđeni 
tuđim postignućem, premošćuje sve svjetonazorske i one druge granice ... 


Jeli slučajno da gotovo u isto vrijeme s različitih strana dolaze duboko ljudske i iskrene 
poruke koje sreću pobuđuju? Mada se moji psiholozi ne bi s tim složili, puno toga nije 
slučajno, jer iskustvo je ponekad jače i od eksperimenta. 


I upravo dok pišem ove retke, stiže mi e-mail upućen od European Social Network-a u 
kojem nas obavještavaju kako je naša ,,COVID-19 negativna knjižica“ ušla u najuži izbor 
za European Social Services Awards (ESSA) 2020 (Europska nagrada za socijalne 
usluge) u kategoriji Outstanding Team (Izvanredan tim). Emocije su nas preplavile ... 
Ovdje već zastaje dah ... Udahnimo zraka ... 


Nazire li se svemu ovome kraj? A zašto bi se uopće trebao i nazirati? Uvijek treba ići 
dalje ... i još dalje ... pomicati granice ... preskočiti i same sebe. 


Sve pohvale i priznanja koje smo dobili naprosto su nas obvezivale da napišemo i 
ovaj drugi dio našeg malog priručnika, da naprosto dovršimo započeto ... 


Ove ,,COVID-19 negativne knjižice“ su i svojevrsni izraz našeg konstruktivnog inata i 
proaktivnosti u ovim izazovnim vremenima, kako bismo narušili zaglušujuću tišinu 
duhovne i kreativne inertnosti kojom smo, u našem području djelovanja, u Lijepoj 
našoj, već godinama okruženi i izloženi. 


Višnja Majsec Sobota 

Višnja Majsec Sobota 





Kako smo? Život u Hrvatskoj u doba korone 
(rezultati istraživanja) 


Prisjećam se vremena s početka domovinskog rata kada je moja profesorica, 
psihologinja Mirjana Krizmanić, govoreći o reakcijama na ratnu ugrozu, govorila: “Mi 
imamo normalne reakcije na nenormalnu situaciju.“ Koronakriza dovela je do gotovo 
istovjetnih emocionalnih reakcija, s tom razlikom što je ovaj puta neprijatelj nevidljiv, 
ali ništa manje ubojit ... 


Pandemija koronavirusa dovela je do kolektivnog otklona na emocionalnom, pa 
posljedično dijelom i na racionalnom planu ... 


Stoga je pokrenuto istraživanje "Kako smo? Život u Hrvatskoj u doba korone" koje je 
proveo tim od 13 psihologinja s Odsjeka za psihologiju Filozofskog fakulteta u 
Zagrebu, kolokvijalno nazvanih "Covidovih 13". Provedeno je putem online ankete na 
više od 3570 osoba u dobi od 18 do 95 godina te 780 učenika osnovnih i srednjih škola. 


Ovo je jedno od najvećih znanstvenih istraživanja ove vrste u Hrvatskoj koje je 
započelo s pojavom prve osobe zaražene koronavirusom kod nas, a rezultati kojega 
su sredinom lipnja 2020. predstavljeni javnosti. 


Navest ćemo samo neke od najvažnijih rezultata ovog više nego hvale vrijednog 
istraživanja. 


- Sudionici istraživanja, u uvjetima pandemije, doživjeli su prosječno pet stresnih 
događaja: potres, uvjeti rada od kuće, razdvojenost od članova obitelji, život u 
okolnostima karantene i nemogućnost dobivanja redovite zdravstvene zaštite. 
- Gotovo polovica sudionika imala je izražene simptome depresivnosti i/ili 
anksioznosti, odnosno stresa. 

- Jaku razinu depresivnosti imalo je 20% ispitanika, dok je njih 18% pokazalo 
visoku razinu tjeskobe. 

- Razine stresa, anksioznosti i depresivnosti u Hrvatskoj su bile na razini onih u 
Španjolskoj, koja je bila daleko više pogođena pandemijom koronavirusa. 

- Među onima, koji prije nisu imali psihičke smetnje, 25% je procijenilo da se 

osjeća gore nego prije epidemije, a kod 37% ispitanika, koji su otprije imali 
psihičke smetnje, stanje se pogoršalo. 

- 16% dječaka i 25% djevojčica imali su izražene psihičke teškoće, a ti su simptomi 
bili učestaliji kod starijih učenika. 

- Čak 82% umirovljenika bilo je zabrinuto da će epidemija loše utjecati na kvalitetu 
njihova života, njih 70% bilo je zabrinuto zbog moguće ugroženosti isplate 
mirovina. 

- Najveću radnu opterećenost iskazale su osobe koje su dugo vremena radile od 
kuće i one kojima je zbog epidemije promijenjen raspored odlazaka na posao. 


Generalni zaključak, izveden iz rezultata ovog istraživanja, je da smo u prvom valu 
koronakrize sačuvali fizičko, ali ne i psihičko zdravlje. Tako bi kod pojave drugog vala 
epidemije koronavirusa (a sada smo tu negdje ...), temeljeno na rezultatima ovog 
znanstvenog istraživanja, trebalo svakako uključiti i preporuke o brizi za psihičko, a ne 
samo za fizičko zdravlje. 


Stručnjaci koji se brinu za psihičko zdravlje, a u velikom broju slučajeva to su upravo 
psiholozi (i psihijatri), obavezno bi trebali biti uključeni u stručna savjetodavna i 


operativna tijela za upravljanje ovim kriznim korona-epidemijskim situacijama. 


Jer, čovjek je cjelovito biće, čije je funkcioniranje definirano bio-psiho-socijalnim 
modelom, čije su sastavnice jednako vrijedne pa im tako treba i pristupati. 


A postupa li se tako ili ...? Okrenimo se malo oko sebe ... 

Mia Lakatoš i Ivana Matoš Buršić 





Osobe s intelektualnim teškoćama u uvjetima 
COVID-19 pandemije: izazovi i stručna podrška 


Tijekom COVID-19 pandemije naglašena je ranjivost određenih skupina ljudi, kao što su 
starije osobe, trudnice i beskućnici (Kirby, 2020; WHO, 2020). Manje izraženi bili su 
izazovi s kojima se susreću osobe s intelektualnim teškoćama (u daljnjem tekstu: 
osobe s IT) koje imaju niz ranjivosti uključujući zdravstvene probleme, mentalne 
poremećaje i socijalnu nejednakost (Emerson i _Hatton, 2008; prema Courtenay i 
Perera, 2020). 


Odrasle osobe s invaliditetom imaju tri puta veću vjerojatnost srčanih problema, 
moždanih udara, dijabetesa ili karcinoma u odnosu na populaciju bez invaliditeta, kao i 
otežan pristup uslugama zdravstvene zaštite (Constantino i sur., 2020). Stoga nije 
iznenađujuće da su osobe s IT u povećanom riziku od zaraze koronavirusom, kao i u 
povećanom riziku od zdravstvenih komplikacija i nepovoljnih ishoda u slučaju zaraze 
(Courtenay i Perera, 2020). 


Kognitivni deficit osoba s IT može ograničiti njihovo razumijevanje važnih informacija 
ili ih prisiliti da se oslanjaju na skrbnike i stručnjake u svojoj okolini, a smanjenje 
uobičajenih aktivnosti u kojima sudjeluju povećavaju vjerojatnost pojave visoke razine 
stresa i problema u ponašanju (Courtenay i Perera, 2020.) 


Pred stručnjacima koji rade s osobama s IT nalazi se veliki izazov balansiranja zaštite 
korisnika od izlaganja zarazi te osiguravanja kontinuiteta usluga kao i kreiranja novih 
usluga kojima će se moći pružiti podrška adekvatna potrebama osoba s IT u 
okolnostima globalne pandemije. 


U skladu s tim, osiguravanje usluga podrške ili njihovih alternativa (poput on-line 
usluga) prioritet je za stručnjake koji rade s osobama s IT i njihovim obiteljima. Mnoge 
vladine i civilne organizacije pokrenule su kreiranje smjernica za sigurnu skrb i podršku 
osobama s IT tijekom pandemije, ali su te smjernice još uvijek u razvoju te nisu uspjele 
doprijeti do svih zajednica stručnjaka kojima su potrebne. Ključno je osigurati da 
stručno osoblje primjenjuje tehnike i metode koje će zaštiti korisnike od negativnih 
učinaka pandemije koronavirusa. 

RIZIK OD COVID-19 ZARAZE 


Kao što je već spomenuto, osobe s IT u povećanom su riziku od zaraze koronavirusom 
zbog širokog spektra razloga povezanih s problemima fizičkog zdravlja, društvenih 
okolnosti i ograničenjima u razumijevanju (Grier i sur., 2020). U populaciji osoba s IT 
prevalencija komorbiditeta fizičkih teškoća natprosječno je visoka te je njihovo 
očekivano trajanje života kraće (Glover i sur., 2017), pri čemu su upravo infekcije 
respiratornih puteva vodeći uzrok smrti (O'Leary i sur., 2018.; prema Courteney i 
Perera, 2020). Nadalje, osobe s IT sklonije su pretilosti u odnosu na populaciju bez 
invaliditeta, što ih izlaže riziku težih posljedica u slučaju COVID-19 zaraze (Perera i sur., 
2020; Biswas i sur., 2010; prema Courteney i Perera, 2020). 


Za mnoge osobe s IT ovaj rizik je dodatno naglašen zbog ograničene mogućnosti 
socijalne izolacije ili distance. Mnogi pripadnici ovog dijela populacije žive u 
organiziranom smještaju, stanovanju uz podršku ili u ustanovama (Perera i Courtenay, 
2018; prema Courtenay i Perera, 2020), gdje ostvaruju kontakt s većim brojem ljudi, 
odnosno uz starije članove obiteljijskrbnike koji su često i sami rizična skupina 
(Taggart i sur., 2012). U prilog posebne ranjivosti osoba s IT, zbog broja socijalnih 
kontakata kojima su izložene, govore i rezultati istraživanja (Gimenez i sur., 2010; Yen i 
sUur., 2012; prema Courtenay i Perera, 2020) o učinku prijašnjih pandemija koji su 
pokazali kako su osobe s IT u organiziranom smještaju imale natprosječno visoku 
stopu smrtnosti od HiN1 virusa, a pri tome su glavni izvor zaraze bili njegovatelji. 


PRISTUP INFORMACIJAMA O COVID-19 PANDEMIJI I MJERAMA PREVENCIJE 


U okolnostima globalne pandemije, osobe s IT često će imati teškoće sa samo- 
zagovaranjem te će se oslanjati na druge u zaštiti od zaraze virusom. 


Kognitivne sposobnosti osoba s blagim IT mogu otežati pridržavanje preventivnih 
mjera poput samoizolacije, higijene ruku i mjera fizičke distance, a poticanje usvajanja 
tih mjera od strane skrbnika ili stručnjaka može istovremeno imati za posljedicu 
gubitak rutine ili dostupnosti usluga u kojima je osoba s IT prethodno sudjelovala. 
Nadalje, količina informacija o COVID-19 u medijima i na društvenim mrežama može 
“preplaviti" osobe s IT, što doprinosi povećanoj anksioznosti i paranoidnom 
razmišljanju te posljedično dodatno narušava mogućnost provođenja socijalne 
distance (Courtenay i Perera, 2020). 


U skladu s time, bitne i odgovarajuće informacije o COVID-19 i mjerama prevencije 
protiv širenja zaraze, ključan su čimbenik zaštite osoba s IT i njihove okoline. 


Mnoge nacionalne i lokalne razine kao i organizacije civilnog društva prepoznale su tu 
potrebu te su razvile ili prilagodile postojeće informativne materijale osobama Ss IT, 

najčešće uz korištenje ikonografija te izbjegavanje stručne medicinske terminologije. 


DISKONTINUITET USLUGA ZBOG PANDEMIJE 


Globalna COVID-19 pandemija i preventivne mjere, uvedene s ciljem njena suzbijanja, 
imaju snažan učinak na pružanje socijalnih usluga i sustav formalne podrške osobama 
s invaliditetom (EASPD, 2020) te je izgledno da su osobe s IT u riziku od djelomičnog ili 
potpunog diskontinuiteta usluga (Zaagsma i sur., 2020b). 


Također, prekid aktivnosti dnevnih centara i različitih organizacijskih oblika rada i 
zapošljavanja, u različitim državama doveo je do gubitka zaposlenja za mnoge osobe s 
invaliditetom, čime su uz gubitak prihoda izgubile i dnevnu strukturu kao i kanale 
društvenog sudjelovanja i uključenosti (; Lysaght i sur., 2016; Simplican i sur. 2015; 
prema Zaagsma i sur., 20204; Brooks i sur., 2020). 


Zbog karantene i mjera fizičkog te socijalnog distanciranja, pružatelji usluga bili su 
primorani prilagoditi se metodama pružanja podrške koje ne zahtijevaju fizičku 
prisutnost (EASPD, 2020), što za osobe s IT može značiti gubitak važnog izvora 
podrške i ograničenost na vlastite resurse, s obzirom da je zbog mjera socijalne 
distance otežano traženje podrške od strane obitelji i prijatelja (Courtenay i Perera, 
2020). 


Istraživanje provedeno u Nizozemskoj (Zaagsma i sur., 2020a) pokazuje kako je za 
vrijeme COVID-19 pandemije porasla uporaba programa on-line podrške koji se nudi 
osobama s IT koje žive samostalno, pri čemu je taj porast bio najveći u prvim tjednima 
globalne karantene, nakon čega je uslijedio blagi pad. Kontakt stručnih osoba ,,licem u 
lice“ dijelom se usmjeravao na on-line usluge, a same osobe s IT su također same 
češće kontaktirale pružatelje usluga kako bi dobile podršku. Autori takvo privremeno 
povećanje objašnjavaju visokom razinom anksioznosti koje su osobe s IT potencijalno 
osjećale u prvim tjednima pandemije, što je u skladu s nalazima prethodnih istraživanja 
koja pokazuju da osobe s IT zbog preventivnih mjera i promjene rutine tijekom COVID- 
19 pandemije često doživljavaju visoke razine stresa i frustracije (Brooks i sur., 2020; 
Courtenay i Perera, 2020). Ipak, Zaagsma i sur. (2020a) upozoravaju da je usporavanje 
slučajeva traženja on-line podrške potencijalno odraz i nemogućnosti tih usluga da 
zadovolje potrebe osoba s IT. 


lako tehnologija može biti korisna za prevladavanje fizičke udaljenosti između 
stručnjaka i korisnika (Greenhalgh i sur., 2020), jedan od većih izazova pružanja on-line 
usluga je velik udio osoba s IT koje nemaju pristup tehnologiji i internetu, kao i udio 
skrbnika u poznijoj životnoj dobi koji potencijalno nisu dovoljno iskusni u korištenju 
moderne tehnologije da bi podučili osobe s IT (Courtenay i Perera, 2020). S druge 
strane, prethodno istraživanje (Zaagsma i sur., 2020a) pokazalo je kako se on-line 
podrška lakše prilagođava promjenama potreba za podrškom naspram redovnih 

usluga. On-line socijalne usluge sve su češći trend i izvan konteksta pandemije s 
obzirom na njihov globalni porast zbog mjera štednje uvedenih posljednjih godina 
(Malli i sur., 2018; prema Zaagsma i sur., 2020b). Unatoč tome, važno je on-line 
socijalne usluge razvijati kao vrijedan dodatak stručnoj podršci ,,licem u lice“, a ne kao 
njenu zamjenu samo zbog ograničenosti financijskih sredstava (Zaagsma i sur., 
2020b). 


Stručnjaci koji rade s osobama s IT trebaju moći procijeniti koji pojedinci mogu ili ne 
mogu imati koristi od on-line alternativnih savjetovanja, podučavanja, socijalne 
interakcije, pa i terapija. Za one koji mogu, posebna pozornost treba biti usmjerena na 
prevladavanje ,,tehnološkog jaza“ zbog nedostatka sposobnosti i znanja te 
osiguravanja bežične internetske mreže i odgovarajuće opreme za korištenje usluga, 
dok se oni koji nemaju te mogućnosti trebaju i dalje orijentirati na izravnu 
komunikaciju ,,licem u lice“. (Constantino i sur., 2020). 


UČINAK PANDEMIJE NA MENTALNO ZDRAVLJE OSOBA S INTELEKTUALNIM 
TEŠKOĆAMA (OSOBE S IT) 


Stresori poput straha od zaraze koronavirusom, socijalnog distanciranja i karantene te 
mjera za sprečavanje širenja COVID-19 zaraze mogu imati nepovoljan učinak na 
mentalno zdravlje ljudi (Pfefferbaum i North, 2020). U slučaju osoba s IT, taj učinak je 
jednak ili čak i veći, iz više mogućih razloga: 


* Osobe koje uz IT imaju poremećaj iz autističnog spektra ili ADHD mogu biti 
ranjive zbog promjene rutine i ograničenja njihovog fizičkog okruženja (Narzisi, 
2020). 

* Zbog natprosječno visoke sklonosti osoba s IT opsesivno-kompulzivnom 
poremećaju (Meier i sur., 2015), one mogu razviti svojevrsnu ovisnost o upijanju 
informacija o virusu ili higijenskim praksama poput opsesivnog pranja ruku. 

e Skrb o osobi s IT može biti narušena zbog potrebe samoizolacije skrbnika ili 
diskontinuiteta usluga u kojima inače sudjeluju. 


Sve navedeno može biti okidač za visoke razine stresa koje mogu doprinijeti 
narušavanju mentalnog zdravlja osoba s IT, a dodatno otežavajuća okolnost je što se 
mnoge psihološke intervencije, kao i korekcije ponašanja, ne mogu provoditi zbog 
smanjenog direktnog kontakta s osobljem iz zdravstvenog sustava i sustava socijalne 
skrbi (Courtenay i Perera, 2020). 


POTREBE PRUŽATELJA USLUGA KOJI RADE S OSOBAMA S IT 

Istraživanje Embregts i sur. (2020.) pokazalo je kako pandemija i njene posljedice 
imaju emocionalni, kognitivni i profesionalni učinak na stručno osoblje koje tijekom 
pandemije pruža podršku osobama s IT. 


EčaI j 

« Elonosa STRUKTURNI 
Europska unija 
jedno do fondova 


1 INVESTICIJSKI FONDOVI 





Ev 





Zaj 


h4 


12 Covid-19 negativna knjižica 2.dio 


Emocionalni učinak pandemije odnosi se prvenstveno na strah da će nesvjesno 
prenijeti zarazu na korisnike usluga, ali i da će prenijeti zarazu svojoj okolini i 
obiteljima, što je utvrđeno i istraživanjima o prethodnim pandemijama (Brooks, Dunn, 
Aml6t, Rubin, & Greenberg, 2018; Vyas, Delaney, Webb-Murphy, & Johnston, 2016.; 
prema Embregts i sur., 2020.). Sudionici istraživanja isticali su i osjećaj odgovornosti za 
kontinuitet podrške osobama s IT, zbog čega su bili potaknuti raditi izvan radnog 
vremena (Embregts i sur., 2020.). 


Uvažavanje osjećaja i strahova osoblja ključno je za osiguravanje rada njihovih 
organizacija te je očekivano da bi imalo pozitivan učinak na kontinuitet rada i dobrobit 
stručnjaka. Pri tome je posebno važna direktna komunikacija i njihovo transparentno 
informiranje, uključujući osiguravanje informacija o učinkovitosti rada uz pridržavanje 
preventivnih mjera. 


Prema smjernicama Svjetske zdravstvene organizacije (WHO, 2020.), komunikacija je 
posebno značajna u kriznim situacijama, zbog čega su mnoge države organizirale 
krizne COVID-19 timove od kojih stručni radnici mogu primiti savjet ili uputu o 
postupanju u specifičnim situacijama pružanja različitih vrsta podrške. 


Naglasak se stavlja i na reguliranje vremenskog pritiska koji osoblje doživljava u novim 
okolnostima, pri čemu s jedne strane postoji sklonost prekovremenom radu, dok se s 
druge strane odgađa dio redovnih usluga i time dolazi do pada učinkovitosti same 
djelatnosti. Ipak, novonastala transformacija rada stručnog osoblja zbog pandemije 
COVID-19 ima i pozitivnu stranu koja se ogleda u razvoju suradnje između različitih 
pružatelja usluga za osobe s IT, što kao trend doprinosi uravnoteženju napora za 
podizanje kvalitete života samih osoba s IT. 

Jelena Opačak i Ana Barić 





COVID-19 i kronične bolesti 


Godinama i desetljećima tijekom zimskog perioda u svim dijelovima svijeta učestale su 
infekcije virusima iz skupine koronavirusa, no uglavnom su blagog karaktera. 2002. 
godine pojavila se u svijetu složenija koronavirusna infekcija koja je uzrokovala teži 
akutni plućni sindrom nazvan SARS (engl. Severe Acute Respiratory Syndrome). 
Sljedeća značajnija infekcija dogodila se 2012. godine. Na području Saudijske Arabije 
uzrokovala je smrtnost 34,5 % oboljelih, a nazvana je MERS-CoV (eng. Middle East 
Respiratory Syndrome). 


Nakon teških koronavirusnih infekcija SARS i MERS, krajem 2019. godine, 
pretpostavlja se iz Kine, krenula je infekcija novim mutiranim koronavirusom SARS- 
CoV-2 i to u obliku pandemije svjetskih razmjera. U ožujku 2020. godine Svjetska 
zdravstvena organizacija proglasila je stanje pandemije. Prema njihovim podacima 
najveći broj oboljelih ima blage tegobe slične prehladi i crijevnoj virozi, a veliki je broj 
potpuno asimptomatskih slučajeva. Manji broj oboljelih osoba ima teže simptome 
poput kašlja, otežanog disanja, stezanja ili boli u prsnom košu, vrlo visoku tjelesnu 
temperaturu, opću slabost, malaksalost kao i upalu pluća. 


U općoj populaciji neke od skupina su visokorizične. No to ne znači da su podložnije 
zarazi koronavirusom od ostalih, nego su, kada obole, sklonije težoj simptomatskoj 
slici. Uočeno je da je 40 - 50% oboljelih, koji su imali težu kliničku sliku, već i prethodno 
bolovalo od nekih kroničnih bolesti. 


Visokorizičnim skupinama smatraju se: 
* stariji od 70 godina, 
* mlađi od 70 godina sa zdravstvenim problemima zbog kojih im je preporučeno 
cijepiti se protiv virusa gripe svake godine, 
* kronične bolesti dišnog sustava (astma, kronična opstruktivna pluća bolest, 
emfizem, bronhitis), 
* kronične bolesti srca, 
* kronične bolesti bubrega, 
* kronične bolesti jetre, 
* kronična neurološka stanja (Parkinsonova bolest, multipla skleroza, 
cerebralna paraliza), 

* dijabetes, 

* teškoće sa slezenom (bolest srpastih stanica, odstranjena slezena), 

* oslabjeli imunološki sustav (AIDS, primjena lijekova kao što su tablete steroida 
ili kemoterapija), 

* prekomjerna tjelesna težina (indeks tjelesne mase 40 i više). 


Dio strategije protuepidemijskih mjera diljem svijeta, posebno za rizične skupine, je 
izbjegavanje mogućeg izlaganja koronavirusu. Najveći dio kroničnih bolesnika upravo 
zbog toga i nije u kontaktu s virusom. No, promijenile su se i okolnosti pružanja usluga 
u zdravstvenom sustavu te je kontakt s liječnikom primarne zdravstvene zaštite 
smanjen, a kontakt s liječnikom u specijalističko konzilijarnoj zaštiti jako postrožen, 
osim za hitne slučajeve koji se zbrinjavaju u hitnoj medicinskoj službi u prilagođenim 
uvjetima. 


Skrb za kronične bolesnike, u vrijeme ove epidemije, kod liječnika primarne 
zdravstvene zaštite organizirana je prvenstveno putem kontakta telefonom i e- 
mailom. Liječnici primarne zdravstvene zaštite uglavnom poznaju svoje pacijente kao i 
njihove zdravstvene teškoće zbog čega je ovakav način rada bio i jest moguć. Ukoliko 
se telefonskim putem ne može pružiti kvalitetan savjet ili se nije postiglo očekivano 
poboljšanje zdravstvenog stanja, tada se dogovara pregled na način da se izbjegne 
međusobno susretanje bolesnika u ambulantnoj čekaonici. Ukoliko ni to nije 
ostvarivo, dogovara se kućna posjeta. 

Nedostupnost specijalističko - konzilijarne zaštite, bez štete po zdravlje kroničnih 
bolesnika, jedno vrijeme moguće je kompenzirati radom liječnika primarne 
zdravstvene zaštite, nakon čega je ipak nužno osigurati dijagnostiku i specijalističko - 
konzilijarnu zaštitu na primjeren način. 


Kronični bolesnici su, zbog svog zdravstvenog stanja, ionako visoko osviješteni o 
važnosti očuvanja i brige za vlastito zdravlje te će lakše prepoznati i brže uočiti 
promjene i simptome koji postaju intenzivniji i drugačiji od uobičajenih pojavnosti. 
Ono što je za njih vrlo važno je da nastave redovno koristiti propisanu terapiju, da 
osnovne bolesti dobro kontroliraju kako bi očuvali kvalitetu kako tjelesnog, tako i 
psihičkog zdravlja. Imunološki sustav pomaže u obrani od infektivnih uzročnika za što 
je potrebna dobra i kontinuirana psihička stabilnost, kao izvor tzv. psihološkog 
imuniteta. 


Sljedeće važno pravilo za kronične bolesnike je izbjegavanje kontakata s oboljelima, 
što podrazumijeva što manje izlazaka iz kuće. Ukoliko postoji potreba da se nešto 
obavi, poput nabavke lijekova ili hrane, važno je držati se preporučene fizičke distance 
od dva metra te nošenje zaštitne maske. Liječnici kroničnim bolesnicima preporučuju 
nošenje zaštitnih maski i tijekom boravka na otvorenom prostoru. 

Osobe s kroničnim bolestima trebaju se pridržavati istih mjera zaštite kao i opća 
populacija uz nastavak korištenja preporučene terapije prema savjetu liječnika. 


Najučinkovitije mjere prevencije su: 


* često prati ruke sapunom i toplom vodom u trajanju od 20 sekundi i/ili 
protrljati ruke sredstvima koje sadrže 70% alkohola, 

* izbjegavati dodirivanje očiju, nosa i usta, 

* čuvati higijenu zraka na način da kašljete ili kišete u savinuti lakat ili papirnatu 
maramicu koju potom bacite u kantu za otpatke koja ima poklopac, 

* nositi zaštitnu masku u svim zatvorenim prostorima te na otvorenima ukoliko 
imate respiratorne simptome, 

* održavati osobnu higijenu te čistoću okoline, 

* održavati higijenu stambenog prostora tako da brišete površine, koje se često 
dotiču rukama, dezinfekcijskim sredstvom uz redovito provjetravanje, 

* u društvenom kontaktu održavati razmak od drugih osoba od najmanje dva 
metra. 


Uz navedene opće mjere, dodatne preporuke za starije osobe koje su ujedno i kronični 
bolesnici su: 


* cijepiti se protiv gripe i pneumokokne infekcije budući da one mogu značajno 
oslabiti imunološki sustav, 

* izbjegavati posjećivanje i ulaženje u prenapučena javna mjesta (sredstva 
javnog prijevoza za vrijeme dnevne gužve, javna okupljanja i odlasci u trgovine 
kada je najveća posjećenost), 

* ako je moguće, ostati u svojim domovima i po potrebi zatražiti pomoć 
Crvenog križa, 

* sliječnikom primarne zdravstvene zaštite obavljati telefonske konzultacije, a 
prije posjeta liječniku najaviti se telefonskim putem, 

* nastaviti s uobičajenim kućnim aktivnostima, 

* održavati tjelesnu aktivnost u skladu sa svojim sposobnostima, 

* održavati kontakt sa svojim bližnjima, prijateljima, susjedima uz poštivanje svih 
propisanih mjera, 

* pridržavati se preporučene prehrane s obzirom na zdravstveno stanje, 

* po potrebi savjetovati se s psihologom ili psihijatrom u cilju smanjenja 
tjeskobe i stresa. 


Uz sve navedene mjere bitno je dodatno naglasiti i važnost prilagodbe života i rada 
zaposlenih osoba s kroničnim bolestima. Prethodno istaknuta važnost nastavka 
provođenja svakodnevnih aktivnosti odnosi se i na posao, jer je on u životu pojedinca 

vrlo značajan. Dok god postoji osobna procjena zaposlenika da ne postoji prepreka za 
odlazak na radno mjesto, bitno je osigurati uvjete za rad na siguran način. O tome se 
također treba posavjetovati i s liječnikom. Ukoliko poslodavac nije ranije upoznat s 
kroničnom bolesti svog zaposlenika, na zahtjev zaposlenika trebao bi mu osigurati 
sljedeće uvjete: 


* fleksibilno radno vrijeme kako bi zaposlenik izbjegao period najveće gužve u 
prometu i susretanje sa kolegama u većim grupama pri dolasku na posao i 
odlasku s posla, 

* uradnom prostoru smiju boraviti najviše dvije osobe i to na udaljenosti od 
najmanje 1,5 metra jedna od druge, 

* pri ulasku u radni prostor obavezna dezinfekcija ruku te korištenje 
dezinficijensa i tijekom dana, 

* površine koje zaposlenik često dodiruju (uređaji za kopiranje i skeniranje, 
telefoni, radni strojevi i sva ostala sredstva rada) učestalo čistiti dezinficijensom 
na bazi alkohola, 

* organizirati rad na način da se u najvećoj mogućoj mjeri izbjegne bliski kontakt 
s ostalim zaposlenicima uz korištenje IT tehnologije (telefon, e-mail, chat, video 
poziv i sl.), 

* kada je kontakt neizbježan, sve prisutne osobe obavezno moraju nositi 
zaštitne maske i rukavice. 


Ukoliko nije moguće ispunjavanje navedenih uvjeta, preporuča se zaposleniku 
osigurati rad od kuće uz svu potrebnu tehničku podršku i potrebna sredstva rada. 


Cjelokupna populacija se privikava na ,novo normalno“. Stoga je važno i kroničnim 
bolesnicima omogućiti da i oni sudjeluju u svakodnevnim aktivnostima te se uspješno 
prilagode novom načinu funkcioniranja. Oni čine veliki dio radno aktivne populacije, 
no budući da spadaju u visokorizičnu skupinu, neophodno je dodatnu podršku pružiti 
baš njima. Pri tome ne treba zanemariti različitosti zahtjeva pojedinih kroničnih bolesti 
i njihove potrebe te im pristupiti individualno. 


I na kraju, treba imati na umu da kronični bolesnici nisu nužno podložniji zarazi, no 
kada se ona dogodi, češće imaju težu kliničku sliku, te dulji i teži oporavak. 

Višnja Majsec Sobota 





Postoji li i psihološki imunitet? 


Zadnjih mjeseci, od kako nas je snašla ova pandemija koronavirusa, svakodnevno se 
nebrojeno puta susrećemo s riječju ,,imunitet“, u rasponu od onog individualnog pa 
sve do, lijepog li izraza, ,imuniteta krda“. Zasuti smo jednako tako ponudama 
različitih preparata koji bi nam trebali pomoći u jačanju tog istog imuniteta, a koji bi 
ga, kao su to naši stari običavali reći, kada su poslije večere posezali za komadićem 
slanine, ,,još malo podbočili“. 


Imunitet ili otpornost je medicinski pojam kojim se označava sposobnost organizma 
da se odupre i obrani od infekcija, bolesti ili neke druge biološke opasnosti. 


A jeste li se ikada upitali postoji li osim ovog tjelesnog i onaj psihološki imunitet? 


Da, naravno, da postoji i od velike je važnosti u jačanju, odnosno slabljenju danas tako 
često spominjanog i izuzetno važnog somatskog imuniteta, jer somatski i psihološki 
imunitet u međusobnoj su pozitivnoj korelaciji. 


Psihološki imunitet ili otpornost (ili rezilijentnost) je proces prilagođavanja pojedinca 
teškim okolnostima, traumama, tragedijama, prijetnjama, kao i značajnim izvorima 
stresa, kao što su ozbiljni zdravstveni problemi, obiteljske, poslovne ili financijske 
poteškoće. Ukratko rečeno, psihološki imunitet predstavlja kapacitet pojedinca za 
uspješnu adaptaciju u lošim okolnostima. 


U razdoblju prije ove pandemije psihološki imunitet proglašavan je kao ,,supermoć 21. 
stoljeća“, promatrajući ga u kontekstu sve opsežnije i sve jače izloženosti užurbanom 
načinu života koji od nas traži da se sve brže i brže adaptiramo na sve promjene i 
izazove koji se pred nas postavljaju, a sve kako bismo išli u korak s vremenom. 


Dr. Paul G. Stoltz, kojeg smatraju vodećim svjetskim autoritetom u području 
integracije i psihološkog imuniteta, na temelju rezultata provedenih istraživanja kaže 
da za naš uspjeh u nekom području života nije presudna ni emotivna, ni socijalna, ni 
kognitivna inteligencija, već kapacitet da preuzmemo odgovornost za ono što nam se 
dešava, da postanemo svjesni našeg utjecaja na okolnosti u kojima se nalazimo, da u 
stresnim situacijama kontroliramo vlastite emocije i ponašanje te da ne dozvolimo da 

problemi koje imamo na jednom polju preplave i ostale dijelove našeg života. 


Na taj način psihološki imunitet ili psihološka otpornost postaje naša ,,nova vrsta 
pameti“ koja nam može pomoći da što lakše prebrodimo poteškoće s kojima se 
suočavamo i da iz njih izađemo snažniji i spremniji za buduće izazove, odnosno 
rječnikom epidemiologa rečeno ,,da nakon uspješno izliječene COVID-19 infekcije 
steknemo tako željeni imunitet“. 


Prema Dr. Paulu G. Stoltzu psihološki imunitet se sastoji od četiri dimenzije: 


1. Sposobnost uviđanja mogućnosti vlastitog pozitivnog utjecaja na neku 
negativnu situaciju. 


2. Sposobnost kontrole vlastitih emocija, uz izbor najboljeg načina reagiranja na 
stres. 


3. Sposobnost realne procjene koliko nešto loše, što nam se dešava u jednom 
životnom području, može utjecati i na ostale dijelove našeg života. 


4. Sposobnost (samo)procjene koliko dugo će trajati loše okolnosti. (U 
aktualnim pandemijskim uvjetima ne možemo imati realna očekivanja da ovo 
možemo dosegnuti.) 


Kako biste svakim danom sve više jačali vašu psihološku otpornost, a time pozitivno 
utjecali i na to kako se nosite s ovom koronavirusnom ugrozom, uključite na najjače 
prve tri dimenzije vašeg psihološkog imuniteta. 


Nemojte čekati da vam se nešto lijepo ,,samo od sebe“ dogodi. Učinite to sami. 

Ivana Matoš Buršić 





COVID — 19 i osobe s mentalnim poremećajima 


»,Od pojave prvog slučaja u gradu Wuhanu u prosincu 2019. godine, pandemija bolesti 
COVID-19 uzrokovane novim koronavirusom SARS-CoV-2 brzo je postala globalni i 
multidimenzionalni problem. COVID-19 mogu pratiti komplikacije koje ozbiljno 
ugrožavaju zdravlje, stoga su za sprječavanje širenja poduzete tako drastične mjere da 
možemo reći da je "svijet stao". Strah od zaraze, strah za bližnje, socijalno i fizičko 
distanciranje, ekonomski problemi, problemi vezani za obrazovanje, prestanak 
uobičajenog svakodnevnog funkcioniranja i sveopća neizvjesnost samo su neki čimbenici 
koji kratkoročno i dugoročno utječu na mentalno zdravlje“ (Rončević-Gržeta, 2020). 


Kakav utjecaj će pandemija imati, ovisi prvenstveno o ličnosti pojedinca pa se tako kod 
svih osoba ne očekuju jednake posljedice na mentalno zdravlje. 


U većem riziku su i inače marginalizirane skupine, kao što su osobe starije životne dobi, 
beskućnici, migranti, a naročito duševno bolesne osobe kao i oni sa slabom socijalnom 
podrškom i lošijim socio-ekonomskim statusom (Rončević-Gržeta, 2020). 


Osim na racionalnoj, poruke prihvaćamo i na emocionalnoj razini. Zato treba biti 
oprezan i voditi računa o načinu na koji upravo skupini osoba s mentalnim 
poremećajima prenosimo informacije o koronapandemiji. 


Vezano za osobe s mentalnim poremećajima, treba uzeti u obzir da, i u normalnim 
okolnostima, one imaju slabije fizičko zdravlje i višu stopu smrtnosti nego opća 
populacija, a pandemije poput COVID-19 mogu kod takvih osoba izazvati pogoršanje 
postojeće psihopatologije (Fischer i sur., 2020; prema Muruganandama i sur., 2020). 
Generalno, istraživanja o utjecaju psihološkog stresa, izazvanog katastrofom, kod 
pacijenata s psihijatrijskom bolešću, ne daju jednoznačne rezultate. U nekim 
istraživanjima dobiveni rezultati ukazuju na to da su psihijatrijski pacijenti otporniji na 
ovu vrstu stresa u usporedbi sa zdravim kontrolnim skupinama, dok su prema 
rezultatima drugih istraživanja oni puno ranjiviji (Taylor i Jenkins, 2004; prema 
Muruganandama i sur., 2020). 


Izbijanje COVID-19 bolesti potaknulo je mnoge javnozdravstvene mjere u općoj 
populaciji. Među osnovnim zahtjevima za zaustavljanje širenja bolesti jesu svijest o 

aktualnom stanju i dobra informiranost, te pridržavanje i provođenje propisanih mjera 
zaštite od strane nadležnih službi. 


U odnosu na osobe s mentalnim poremećajima, Muruganandama i sur. (2020) proveli su 
istraživanje čiji je cilj bio utvrditi utjecaj bolesti COVID-19 na osobe s teškim mentalnim 
poremećajima (shizofrenija, shizoafektivni poremećaj, bipolarni afektivni poremećaj, 
depresivni poremećaj) i utvrditi njezinu povezanost s njihovim znanjem o COVID-19 
bolesti. U istraživanju su sudjelovale 132 osobe s teškim mentalnim poremećajima koje 
su bile klinički stabilne prije pojave pandemije COVID-19. Istraživanje je pokazalo da 
gotovo tri četvrtine osoba s teškim mentalnim poremećajima nije imalo dovoljno znanja 
o simptomima (72%) i mjerama zaštite (64%) od COVID-19. Među njima je jedanaest 
osoba (8,3%) bilo potpuno nesvjesno aktualne COVID-19 pandemije, a jedna od pet 
osoba nije bila svjesna načina prijenosa COVID-19. Trideset posto pokazalo je značajke 
ponovne pojave simptoma bolesti (relaps) tijekom razdoblja karantene. 


Iz istog istraživanja, zanimljivo je istaknuti da 73% osoba s teškim mentalnim 
poremećajima nije izvijestilo o anksioznosti/strahu od zaraze COVID-19, što je suprotno 
općoj populaciji u kojoj je većina izvijestila o značajnom strahu od zaraze (između 25 do 
72%) (Roy i sur., 2020; Wolf i sur., 2020; prema Muruganandama i sur. (2020). Točni 
razlozi za to nisu poznati, ali mogu biti posljedica nedostatka svijesti o utjecaju COVID- 
19, te odraz izreke da je ponekad ,,neznanje blaženstvo“. 


Slijedom navedenog, može se zaključiti da osobe s postojećim mentalnim poremećajima 
nisu samo ranjive u pogledu povećanog rizika od zaraze, već mogu prenijeti i infekciju 
COVID-19 ne pridržavajući se i strogo ne poštujući sigurnosne mjere. 


Kao moguća objašnjenja o tome koju ulogu mentalni poremećaji imaju u prijenosu 
koronavirusa Yao i sur. (2020) navode nekoliko čimbenika: 
- Oštećenje kognitivnih sposobnosti, niska svjesnost o riziku, smanjena 
samoaktivacija i napor u provođenju osobne zaštite, kao i ograničeni uvjeti na 
psihijatrijskim odjelima. 
- Jednom kada se zaraze koronavirusom — što rezultira s COVID-19 bolesti — osobe 
s mentalnim poremećajima mogu se suočiti s nizom prepreka u pravovremenom 
pristupu zdravstvenim uslugama, zbog diskriminacije povezane s bolestima 
mentalnog zdravlja. 
- Dodatno, mentalni poremećaji u komorbiditetu COVID-19 bolesti čine tretman 
izazovnijim i potencijalno manje učinkovitim. 
- COVID-19 epidemija paralelno je uzrokovala epidemiju straha, anksioznosti i 
depresije. Osobe s mentalnim poremećajima mogle bi biti značajnije pod utjecajem 
emocionalnih reakcija koje je izazvala epidemija COVID-19, što može rezultirati 
pogoršanjem postojećeg mentalnog zdravlja zbog visoke osjetljivosti na stres u 
usporedbi s općom populacijom. 

Dodatno, prema Kavoor (2020) kod osoba s teškim mentalnim poremećajima ponovna 
pojava simptoma bolesti (relaps) može dovesti do lošije osobne higijene, nemogućnosti 
prakticiranja fizičke i socijalne distance i/ili drugih preventivnih mjera zaštite, izostanka s 
redovnih kontrola i nemogućnosti pridržavanja propisanih tretmana liječenja. 


Uz to, mjere samoizolacije u ovoj populaciji mogu predstavljati nekoliko izazova. Osim 
praktičnih poteškoća u provedbi, može doći do daljnjeg pogoršanja njihova mentalnog 
statusa, uključujući ljutnju i tjeskobu 4-6 mjeseci nakon puštanja iz karantene (Jeong i 
sur., 2016; prema Kavoor, 2020). 


Konačno, dodatni čimbenici koji mogu dovesti do povećanog broja zaraženih i pogoršanih 
dijagnoza u ovoj populaciji jesu izostanak s posla te slaba socijalna povezanost koja 
dovodi do smanjene mogućnosti dobivanja podrške od obitelji i prijatelja ukoliko osoba s 
mentalnim poremećajem oboli od COVID-19 bolesti (Druss, 2020). 


U Hrvatskoj, tim od 13 psihologinja s Odsjeka za psihologiju Filozofskog fakulteta u 
Zagrebu proveo je istraživanje o utjecaju pandemije na različite aspekte života građana 
Hrvatske. U sklopu istraživanja pitale su sudionike jesu li prije pandemije imali psihičkih 
smetnji te, u odnosu na to, je li se tijekom pandemije njihovo psihičko stanje poboljšalo, 
pogoršalo ili ostalo isto. Istraživanje (Jokić Begić i sur., 2020) je pokazalo da ,,među 
osobama koje su prije pandemije imale psihičke smetnje (n=238) 37,4% procjenjuje da su 
se njihove smetnje pogoršale, 16,8% da su se promijenile (npr. prije su bili anksiozni, a 
sada su depresivni), 34% procjenjuje da su smetnje iste kao prije, a poboljšanje 
primjećuje oko 11,8% sudionika. 


Nadalje, izraženost psihičkih simptoma kod osoba koje su prije pandemije imale psihičke 
smetnje, te stoga predstavljaju ranjivu skupinu što se tiče psihičkog zdravlja, još je 
očitija. Više od 50% onih koji primjećuju pogoršanje psihičkog stanja ili kvalitativnu 
promjenu smetnji postiže ekstremno visoke rezultate na ljestvicama depresivnosti, 
anksioznosti i stresa“. 


Psihologinje zaključuju da ,,na temelju ovih rezultata u idućem razdoblju možemo 
očekivati porast opsesivno-kompulzivnih i općih anksioznih smetnji zbog straha od 
zaraze koronavirusom“ (Jokić Begić i sur., 2020). 


KADA ZATRAŽITI STRUČNU POMOĆ? 


Pandemija COVID-19 jedinstven je oblik ugroze i valja imati na umu da za posljedicu 
može imati različite mentalne poremećaje. Osim PTSP-a, depresije i bolesti ovisnosti 
nerijetko se javljaju opći anksiozni poremećaj, strah od smrti, panični poremećaj, fobije 
te somatoformni poremećaji i somatski simptomi kao glavobolja, umor, bolovi u trbuhu i 
kratak dah (Rončević-Gržeta, 2020). 


a 


AR 
Lav 
t, EUROPSKI STRUKTURNI € i 


1 INVESTICIJSKI FONDOVI 





22 Covid-19 negativna knjižica 2.dio 


Kod osoba s postojećim mentalnim poremećajima može doći do ponovne pojave 
simptoma bolesti. Zabrinutost može pogoršati postojeće anksiozne i depresivne 
simptome. Socijalno distanciranje, ključno za smanjenje širenja zaraze, može povećati 
osjećaj samoće i izolacije kod ove populacije. Oni koji obole, mogu se suočiti s 
dvostrukom stigmom, onom povezanom sa zarazom COVID-19 bolesti i onom 
povezanom s psihičkim oboljenjem (Druss, 2020). 


Za bilo koju osobu s mentalnim poremećajima psihički simptomi će se pojaviti u 
jedinstvenom kako osobnom, tako i u socijalnom kontekstu. 


Valja uzeti u obzir čimbenike rizika te obratiti pažnju na simptome mentalnih poremećaja. 
One simptome koji se jave tijekom epidemije, a ne utječu na funkcioniranje pojedinca, 
treba pomno pratiti. Stručnu pomoć potrebno je zatražiti ukoliko simptomi traju duže, 
pogoršavaju se ili utječu na funkcioniranje pojedinca, bilo na osobnom planu, bilo na 
funkcioniranje u obitelji, na radnom mjestu ili društvu (Rončević-Gržeta, 2020). 


STRATEGIJE ZA SMANJENJE PSIHOLOŠKIH UČINAKA PANDEMIJE COVID-19 


Osobama s psihičkim poremećajima trebalo bi osigurati točne i ažurirane informacije o 
strategijama za umanjivanje rizika od zaraze, kao i znanje o tome kada potražiti 
medicinsku pomoć za COVID-19 (Druss, 2020). 


Psihološka podrška tijekom pandemije treba biti dostupna svim građanima putem 
telefona ili/i interneta, a gdje je moguće i unutar sustava poput školskog, zdravstvenog, 
socijalnog ili unutar radnih organizacija i ostalih institucija (Jokić Begić i sur., 2020). 


Osobe koje već od ranije imaju narušeno psihičko zdravlje, traže pojačanu skrb tijekom 
pandemije te je potrebno osigurati da se savjetodavni ili psihoterapijski rad s njima ne 
prekida ili za njih organizirati posebnu podršku (Jokić Begić i sur., 2020). 


Postoje ponašanja koja pridonose osjećaju dobrobiti u ekstremnim uvjetima, kao 
naprimjer: zadržavanje dnevne rutine, postizanje ravnoteže između poslovnih obaveza i 
slobodnih aktivnosti, redovita tjelovježba i ostale opuštajuće aktivnosti. Dobri 
međuljudski odnosi, pogotovo s bliskim osobama, također imaju blagotvorni učinak na 
psihičko zdravlje (Jokić Begić i sur., 2020). 


Prema preporukama HZJZ-a od 28. lipnja 2020. ,,osobe s invaliditetom trebaju se 
pridržavati istih općih mjera zaštite kao i opća populacija, uz napomenu da trebaju 
nastaviti koristiti svu do sada preporučenu terapiju prema savjetu liječnika. Ukoliko 
osoba s invaliditetom razvije neke od simptoma COVID-19 bolesti, mora se telefonom ili 
mailom, javiti svom liječniku obiteljske medicine od kojega će dobiti sve ostale naputke 
vezane za daljnju dijagnostiku i liječenje.“ Ova preporuka odnosi se i na osobe s 
mentalnim poremećajima. 

Vesna Zećirević 


Osobe s motoričkim poremećajima u uvjetima 
COVID-19 pandemije 


OSOBE S MOTORIČKIM POREMEĆAJIMA - KARAKTERISTIKE, TEŠKOĆE I PRILAGODBA 
RAZLIČITIH ŽIVOTNIH PODRUČJA S OBZIROM NA VRSTU I STUPANJ OŠTEĆENJA OSOBE 


Jedinstveni nazivi ,tjelesni invaliditet“ ili ,,tjelesna invalidnost“ odnose se na 
ispodprosječno tjelesno funkcioniranje. U stručnoj literaturi ove nazive zamijenili su 
termini motorički poremećaji i kronične bolesti. 


Motorički poremećaji mogu nastati zbog oštećenja lokomotornog sustava te oštećenja 
perifernog ili središnjeg dijela živčanog sustava, kao posljedica bolesti, povreda, 
trauma, nasljeđa i slično. Javljaju se i zbog oštećenja nastalih kao posljedica kroničnih 
somatskih oštećenja ili kroničnih bolesti drugih sustava. Bolesti ili stanja koja u kliničkoj 
slici mogu obuhvaćati motorički poremećaj su: dječja paraliza, cerebralna paraliza, 
Alzheimerova bolest, tumori središnjeg živčanog sustava, bolesti koje zahvaćaju 
određene živce itd. Karakteristično za motoričke poremećaje jest da se odnose na 
različite oblike i različitu težinu poremećaja pokreta i položaja tijela, smanjenu ili 
onemogućenu funkciju pojedinih dijelova tijela (ruka, noga, kralježnica) te 
nepostojanje dijelova tijela (urođena nerazvijenost, bolest ili nesreća). 


Teškoće koje može imati osoba s motoričkim poremećajem su teškoće grube motorike 
(stajanje, hodanje, trčanje, puzanje, sagibanje, čučanje itd.) i teškoće fine motorike 
(pisanje, rad na tipkovnici, šivanje, crtanje, modeliranje itd.) 


Kada govorimo o prilagodbi okoline za osobe s motoričkim poremećajima, najčešće se 
automatski usmjeravamo na arhitektonsku i tehničku pristupačnost (rampe, liftovi, 
fizička dostupnost mjesta rada u prizemlju, premještaj prekidača za svjetlo na mjesto 
pristupačno osobi u kolicima i slično). Jednako tako, u svrhu prilagodbe radnog mjesta 
mogu se nabaviti strojevi ili alati potrebni za rad zaposlenika ili korisnika s motoričkim 
poremećajima ili uključiti radnog asistenta. Asistivna tehnologija je od velike pomoći 
kao naprimjer: držač za knjige, pomagala za pisanje ili okretanje stranica, invalidska 
kolica na električni pogon, posebne vrste miševa i tipkovnica, pametni stanovi i slično. 

S druge strane, prilagodba može biti i nematerijalna, osmišljena unaprijed ili na licu 
mjesta u trenutku potrebe osobe s motoričkim poremećajem, naprimjer, fizičko 
vođenje, pomoć kod kretanja, pomoć u dohvaćanju potrebnog predmeta u kući ili 
sredstva za rad, zamjena izvršitelja nekih poslova na radnom mjestu, oslobađanje 
osobe od izvršenja određenih poslova na radnom mjestu, skraćivanje radnog 
vremena, omogućavanje kraćih češćih pauza tijekom rada i slično. 


OSOBE S MOTORIČKIM POREMEĆAJIMA U UVJETIMA PANDEMIJE COVID-19 BOLESTI 


Općenito, kako bi se osobe s invaliditetom pa tako i osobe s motoričkim 
poremećajima bolje zaštitile od zaraze koronavirusom, trebale bi se pridržavati 
preporučenih osnovnih mjera zaštite — nošenje maski, rukavica, pranje i dezinfekcija 
ruku, održavanje fizičke distance, dezinfekcije prostora te predmeta u uporabi itd. 
Također bi trebale poticati druge osobe u okolini — obitelj, osobnog asistenta, 
prijatelje i kolege na pridržavanje istih mjera. Osobe koje brinu o njima, kao naprimjer 
osobni asistent ili član obitelji, također su odgovorne kako za očuvanje vlastitog, tako 
i za očuvanje zdravlja osoba s motoričkim poremećajima. Tako osoba u kolicima može 
pitati osobu koja joj pruža pomoć u aktivnostima svakodnevnog života osjeća li 
simptome bolesti. Može joj i napomenuti da dezinficira ruke kod ulaska u prostoriju ili 
je zamoliti da joj pomogne dezinficirati namještaj i ostale predmete kojima se služi. 
Dobro je da su osobe otežane pokretljivosti pripremljene i za slučaj prijeke, hitne 
potrebe. Tako mogu sastaviti popis članova obitelji, prijatelja, susjeda ili institucija 
koje joj mogu biti od pomoći u slučaju da se ona ili osoba koja o njoj svakodnevno 
brine razboli. Trebala bi isto tako imati lako dostupan mobitel ili drugo (prilagođeno) 
sredstvo komunikacije od kuće ili na poslu. Jednako tako, potrebno je opremiti svoje 
domaćinstvo namirnicama i ostalim potrepštinama ukoliko joj je liječnik savjetovao 
ostanak kod kuće. 


Osobe s motoričkim poremećajima u pravilu nemaju urođeni veći rizik od zaraze 
koronavirusom, odnosno obolijevanja od COVID-19 bolesti. Međutim, osobe s 
motoričkim poremećajima, nastalih kao posljedica kroničnih neuroloških stanja, zbog 
opće narušenog zdravlja koje ta stanja ponekad podrazumijevaju, mogu biti u 
povećanom riziku, kao naprimjer osobe s Parkinsonovom bolesti, cerebralnom 
paralizom, Alzheimerovom demencijom, multiplom sklerozom i slično. 


Tako osoba s cerebralnom paralizom ponekad može imati više bolesti ili teškoća koje 
se javljaju u sklopu osnovnog oštećenja, npr. epilepsiju, psihičke teškoće i slično te bi 
trebala redovito uzimati različite vrste lijekova. Kao nuspojavu može imati sniženi 
imunitet te biti izložena većem riziku od COVID-19 bolesti. 


Također, osobe s motoričkim poremećajem u povećanom su riziku od zaraze 
koronavirusom jer mogu biti otežane pokretljivosti ili ograničenog kretanja te često 
ne mogu lako izbjeći bliski fizički kontakt s drugom osobom koja je možda zaražena. 


EUROPSKI STRUKTURNI 
1 INVESTICIJSKI FONDOVI 





La 
bs 


Covid-19 negativna knjižica 2.dio 25 


Ponekad, zbog smanjene ili onemogućene funkcije pojedinih dijelova tijela _ ili 
nedostatka dijela tijela, naprimjer ruke, ove osobe nisu u mogućnosti u potpunosti 
samostalno izvesti aktivnosti preventivnih mjera. 


Također, ukoliko osim motoričkih teškoća imaju teškoću razumijevanja informacija ili 
neku drugu pridruženu teškoću, ne mogu lako usvojiti mjere opreza. 


Ponekad osobe s motoričkim poremećajem mogu imati i teškoću verbalnog opisivanja 
vlastitih simptoma bolesti, što može otežati liječničko utvrđivanje trenutnog 
zdravstvenog stanja. 


U opisanim situacijama osobama s motoričkim poremećajem bit će potrebna pomoć. 


U prvom slučaju, kod problema sniženog imuniteta, osobi s motoričkim poremećajem 
bi trebao pomoći liječnik. Ukoliko zbog vrste i stupnja oštećenja osoba ima teškoću 
slijediti liječničke savjete (fizički odlazak do ljekarne, dohvaćanje i pripremanje 
preporučene terapije, pravljenje preporučenih obroka s vitaminima i slično), osobi će 
biti potrebna dodatna pomoć od strane člana obitelji ili neke druge osobe. 


U slučaju kada zbog otežane pokretljivosti, odnosno ograničenog kretanja, ne može 
lako izbjeći bliski fizički kontakt s drugim ljudima, osim osobnog asistenta ili člana 
obitelji, osobi s motoričkim poremećajem može pristupiti i druga osoba zaštićena 
maskom i rukavicama te joj pomoći da se brže fizički distancira od veće grupe ljudi. 


Ako se radi o potpunoj nemogućnosti ili djelomičnoj mogućnosti obavljanja aktivnosti 
mjera prevencije zbog smanjene ili onemogućene funkcije pojedinog dijela tijela ili 
nedostatka dijela tijela, osobi će također biti potrebna pomoć kod stavljanja maske ili 
zaštitnih rukavica, dezinfekcije prostora ili predmeta koje želi upotrijebiti, dohvaćanja 
sapuna, otvaranja i zatvaranja slavine te pranja ruku. 


Ukoliko se radi o slabijem razumijevanju, osobi s motoričkim poremećajem može se 
pružiti pomoć prilikom savladavanja preventivnih mjera ponavljanjem uputa i 
demonstracijom (naprimjer ispravnog stavljanja maske, dezinfekcije prostora _ ili 
predmeta koje osoba može dohvatiti). Pri tome se mogu koristiti odgovarajuća 
vizualna, slušna, njušna, taktilna i druga potkrepljenja (primjeri iz svakodnevnog života, 
slike, snimke, više predmeta različitog materijala i mirisa i slično). Jednako tako osobi 
možemo raščlaniti neku aktivnost (zadatak) u više malih koraka od kojih se svaki 
posebno prezentira radi postepenog usvajanja cjelokupne aktivnosti (naprimjer 
aktivnost pranja ruku). Ponekad je potrebna i dodatna vježba manjih koraka ili 
cjelokupne aktivnosti, kao i praćenje osobe dok samostalno obavlja naučene 
aktivnosti. Tijekom samostalnog izvođenja ponekad je potrebno podsjetiti osobu na 

način izvedbe nekog dijela ili cijele aktivnosti ili je potaknuti na daljnje samostalno 
izvođenje. 


Osobi kojoj je onemogućena ili oslabljena funkcija ruke ili šake, bit će potrebna pomoć 
prilikom nanošenja maske. Ukoliko želimo staviti masku osobi na lice umjesto nje 
same, potrebno je imati dezinficirane ruke. Ukoliko će osobi biti potrebna pomoć kako 
bi stavila masku, potrebno je procijeniti vrstu teškoće zbog koje joj je pomoć potrebna 
(tremor, slabost mišića, spazam i slično), a potom u kojem dijelu aktivnosti joj je 
potrebna pomoć (uzimanje maske, hvat, prinošenje licu, nanošenje na lice). Na kraju 
ćemo joj pomoći tako što ćemo osobu fizički voditi kroz aktivnosti za koje smo utvrdili 
da ih nije u mogućnosti u potpunosti samostalno izvršiti. Važno je napomenuti da 
masku pri tome treba uzeti dezinficiranim rukama, tako da rukama dotičemo samo 
rastezljive trake pomoću kojih se ona stavlja na lice. Također, pri fizičkoj pomoći, 
ukoliko je nužan dodir dlanom, treba koristiti zaštitne rukavice. 


Opisanim načinom možemo pomoći osobi s motoričkim poremećajem i u drugim 
situacijama, naprimjer pranju i dezinficiranju ruku, dezinfekciji predmeta koje ona 
koristi, uzimanju lijekova, mjerenju temperature itd. Sve ove aktivnosti možemo svesti 
i na manje korake koji se vježbaju zasebno, kako bi osoba postala fizički samostalnija 
prilikom njihovog izvođenja. 


RAD STRUČNJAKA RAZLIČITIH PROFILA S OSOBAMA S MOTORIČKIM POREMEĆAJIMA U 
UVJETIMA PANDEMIJE COVID-19 BOLESTI 


Oblici rada stručnjaka različitih profila s osobama s motoričkim poremećajima u 
okolnostima pandemije COVID-19 mogu se prilagoditi s obzirom na uvjete u kojima se 
provode. Bilo da se radi o individualnom ili grupnom obliku rada, bilo da se rad odvija u 
privatnom okruženju osobe s motoričkim poremećajem, centru za rehabilitaciju, 
radnom mjestu u zaštitnoj, integrativnoj radionici ili na otvorenom tržištu rada, nužno 
je slijediti osnovne mjere zaštite od COVID-a 19. 


Neke mjere, koje su i ranije spomenute, su pranje i dezinfekcija ruku, čista odjeća, 
nošenje maski, ponekad vizira, očuvanje primjerene fizičke distance, održavanje 
prozračnosti i čistoće prostora, ali i čistoće predmeta koje stručnjak ili klijent koriste 
prilikom rada. 


Također je važno znati prepoznati osnovne simptome koji ukazuju na moguću pojavu 
bolesti COVID-19 te posebno pripaziti u situaciji njihove pojave. Ukoliko se radi o pojavi 
simptoma bolesti kod stručnjaka ili osobe s kojom osoba s motoričkim poremećajima 
radi, potrebno je izbjeći bliski kontakt obje strane sve dok se medicinskim postupcima 
ne potvrdi ponovna sigurnost kontakta. 


Stručnjak može s osobama s motoričkim poremećajima provoditi grupne ili 

individualne tretmane i online putem — online radionice, savjetovanje, određene vrste 
terapija, rehabilitacijskih postupaka i slično. Zbog prirode teškoća, pomoć koja se 
pruža osobama s motoričkim oštećenjima najčešće uključuje fizički kontakt. U situaciji 
epidemije potrebno ga je zadržati, ali i pripaziti da se on ne događa i onda kada nije 
potreban. Neki oblici podrške osobi s motoričkim poremećajem u uvjetima epidemije 
COVID-19 bolesti mogu se pružiti i telefonski (upućivanje, informiranje, kraće 
savjetovanje i sl.) 


Ukoliko se situacija nužnog fizičkog kontakta s ovom osobom pojavi tijekom online 
stručnog rada (fizičko vođenje ili usmjeravanje klijenta kod izvođenja ili uvježbavanja 
nekih zadanih zadataka), dobro je da osoba s motoričkim poremećajem sudjeluje uz 
pomoć druge osobe koja se nalazi u njezinoj neposrednoj blizini. Također je dobro da 
se osoba, koja joj pomaže pri izvođenju tretmana, drži mjera opreza te da bude 
unaprijed upućena u vrijeme trajanja tretmana, u aktivnosti koje će se provoditi te s 
načinom pružanja fizičke pomoći. U svakodnevnoj pomoći osobi s motoričkim 
poremećajima važno je procijeniti odgovarajući način i intenzitet same pomoći, kao i 
dio aktivnosti u kojima je ona potrebna s obzirom na teškoću koju osoba s motoričkim 
poremećajem ima. 


Što se tiče radionica, prilikom njihovog provođenja potrebno je poštivati distancu od 
1,5 do 2 metra. Također, ukoliko je moguće, sudionici radionice trebali bi koristiti 
vlastiti pribor (flomasteri, bojice, škare, lijepilo i ostali potrošni materijal), kako bi što 
manje dijelili i dodirivali zajedničke predmete. Preporuča se da sudionici i voditelj, 
ukoliko je moguće, pri tome nose zaštitne rukavice. 


Stručnjak može ponekad pružiti pomoć osobi s motoričkim poremećajem u nekim 
aktivnostima koje nisu usko vezane uz sam tretman, ali su nužne za tu osobu. 
Naprimjer, ukoliko je osoba s motoričkim poremećajem zaposlena, možda će trebati 
pomoć kod odlaska do drugog pogona, ureda, kuhinje, pri dohvaćanju predmeta 
potrebnih za rad ili pripremu užine i sl. U ovim situacijama bitno je postupiti na isti 
način što se tiče procjene i ponude pomoći. Važno je i pripaziti na komunikacijski dio u 
poslovnoj sredini, baš kao i u prethodno opisanim situacijama. Uvijek je bitno na 
neutralan i nenametljiv način osobi (zaposleniku) s motoričkim poremećajem dati do 
znanja da joj želimo pomoći, tretirati je ravnopravno, u skladu s njezinim potrebama i 
regulama okruženja. Jednako tako potrebno je poštivati i mogućnost da osobi 
(zaposleniku) nije potrebna pomoć, što će sama osoba ponekad i verbalizirati. 


Ee E 
«Elonosa STRUKTURNI 


1 INVESTICIJSKI FONDOVI 





28 Covid19 negativna knjižica 2.dio 


Višnja Majsec Sobota 





Je li rad od kuće izazov i za zaposlenike i za 
poslodavce? 


Na globalnom okupljanju poslovnih ljudi u Londonu 2015. godine rečeno je kako bi do 
2020. godine gotovo polovica svih zaposlenika, umjesto u uredu, mogla raditi od kuće. 
Ta predviđanja u normalnim uvjetima ostala bi samo slovo na papiru, no u ovim 
pandemijskim vremenima, rad od kuće sve je veća nužnost. Kad se Hrvatska našla u 
žarištu ove pandemije, većina hrvatskih tvrtki reorganizacijski je prilagođavala svoje 
poslovanje aktualnim (ne)prilikama uvodeći i rad od kuće, gdje god je to bilo moguće. 
Tako su kuće i stanovi mnogih od nas postali naši uredi. 


Sadašnja situacija dala nam je priliku, a ujedno je donijela i veliku promjenu: pokazala 
je da je rad od kuće moguć i isplativ. Jedna inozemna agencija napravila je analizu 
poslovnih sektora koji trpe štetu od aktualne krize koja je pokazala da su ovom 
pandemijom najmanje pogođeni oni sektori u kojima se velik dio posla može obaviti od 
kuće. U toj se analizi, među ostalim, navodi: "Stotine tisuća zaposlenika, koji su sada 
raseljeni iz ureda i rade od kuće vrlo brzo su uočili da njihova produktivnost, 
inovativnost i kreativnost nisu vezani samo uz ured te da su i dalje jednako snažni, ako 
ne i snažniji". 


Ured je tako na putu da postane zastario kao i pisaća mašina. Postaje sve jasnije da će 
rad od kuće postati novo normalno. Kriza izazvana pandemijom koronavirusom 
ubrzava ovaj proces, sviđalo se to nekome ili ne. 


Nakon proljeća i potpune karantene zbog koronavirusa, kada je dvije trećine građana 
radilo od kuće, tijekom ljeta _u Hrvatskoj je na daljinu radila tek trećina zaposlenih. 
Preostali dio radnika za to je vrijeme radio isključivo u prostorima tvrtki. Rezultati su to 
istraživanja portala Moj Posao provedenog od ožujka do rujna 2020. godine na 1100 
hrvatskih ispitanika. Među zaposlenima, koji bi mogli raditi od kuće (posao im to 
dozvoljava, ali trenutno rade iz ureda), njih 71% bi ujedno htjeli na taj način i nadalje 
raditi. Kupnju odgovarajućeg namještaja te povećane troškove režija zbog rada na 
daljinu većinom (83% ispitanika) snose sami zaposlenici, dok je u 17% slučajeva taj 
trošak podmirila tvrtka. 

KAKO ISKORISTITI VAL RADA NA DALJINU KAO STVARNU PRILIKU ZA UKLJUČIVANJE 
OSOBA S INVALIDITETOM 


Preko trećina ispitanika, prema rezultatima Eurofoundovog internetskog istraživanja 
o Europljanima u doba koronakrize, započela je rad na daljinu zbog pandemije. Toliko 
ljudi nikada prije nije radilo od kuće. Za osobe s invaliditetom rad na daljinu se već 
dugo smatra idealnim rješenjem za uklanjanje mnogih prepreka njihovom većem 
sudjelovanju na tržištu rada, a koji se nije ni iz daleka dovoljno koristio. Nudi li 
trenutačni ,,zagrljaj“ teleworka, od strane poslodavaca, drugu priliku? 


TELEWORK KAO PUT KA BOLJEM UKLJUČIVANJU 


Kad je rad na daljinu (rad od kuće) postao realna opcija u 90-im godinama prošlog 
stoljeća, zagovarao se kao ključni oblik zapošljavanja osoba s invaliditetom, uklanjajući 
pri tome značajne prepreke njihovom radu, poput putovanja na posao i neprimjerenih 
radnih mjesta. No, iako se statistika o strukturi zaposlenih u odnosu na rad od kuće 
razlikuje ovisno o sektoru i zanimanju, ukupni porast tzv. rada na daljinu nije se zrcalio 
među osobama s invaliditetom te nije došlo do značajnog povećanja njihovog 
zapošljavanja. Poslodavci nisu uvijek bili motivirani koristiti tzv. telework kao sredstvo 
za veće uključivanje osoba s invaliditetom. Na to je utjecala i činjenica što tvrtke, 
generalno, nisu široko prihvaćale ovu mogućnost i oblik rada. 


No, pandemija COVID-19 pokazala je da je rad na daljinu (od kuće) održivi alternativni 
način rada što bi moglo dati zamah dugoročnim promjenama u zapošljavanju osoba s 
invaliditetom. U prošlosti, telework je često poticao općenitije inovacije na radnom 
mjestu u obliku organizacijskih promjena, fleksibilnosti, internetskog učenja i novih 
oblika komunikacije. Ovakav oblik rada veliki je potencijal koji bi mogao biti jako 
koristan u stvaranju većih mogućnosti za rad osoba s invaliditetom. Ova bi socio- 
kulturološko-tehnološka promjena mogla postati najnoviji megatrend. 


Težište bi trebalo biti na provođenju rada na daljinu gdje god je to moguće, kako bi 
radnici mogli koristiti svoje profesionalne vještine i talente u punom kapacitetu, bez 
obzira imaju li invaliditet ili ne. To bi značilo da se odmičemo od ideje da su osobe s 
invaliditetom specifična skupina, dok bi uključenost i izjednačavanje mogućnosti 
postalo dobitak za sve. 


OSOBE S INVALIDITETOM - ,,DIGITALNI NOMADI“?! 


U stereotipima opterećenim glavama ovo su gotovo nespojivi termini, a u stvarnosti 
su vrlo realna sadašnjost i još više budućnost. | na poslodavcima, i na osobama s 
invaliditetom, kao i na institucijama, koje djeluju u njihovu korist, je da stvaraju 
mogućnosti i pretpostavke i za ovaj oblik (samo)zapošljavanja osoba s invaliditetom, 
koji jeu doba pandemije COVID-19 više nego dobro došao. 

IZBOR JE VAŽAN 


U prošlosti su, u nekim slučajevima osobe s invaliditetom bile prisiljene raditi od kuće, 
umjesto da im se ponudio izbor mogućnosti. 


Usvajanje praksi rada na daljinu (od kuće) zahtijeva aktivan angažman na poticanju 
koristi i smanjenju rizika koji se mogu pojaviti, s ciljem da se osiguraju najbolji mogući 
radni uvjeti za svakog pojedinca, pa tako i za osobe s invaliditetom. Razumna 
prilagodba, kao izuzetno važan alat, omogućio bi poslodavcima da se puno bolje 
usredotoče na profesionalne kompetencije osoba s invaliditetom, a _ samo na njihove 
potrebe za podrškom. 


Rad od kuće uključuje rizik od izolacije, usamljenosti i socijalne isključenosti tako da bi 
ovaj oblik rada trebao biti jedna od opcija i/ili facilitator zapošljavanja osoba s 
invaliditetom, a ne preduvjet za pristup radu ili zadržavanju radnog mjesta. 


VREDNOVANJE RADA OD KUĆE 


Ovo je vrlo izazovno vrijeme za sve nas. Jedan od jako velikih izazova je upravo pred 
nama: kako vrednovati doprinos onih koji rade od kuće. 


Bilo bi jako loše da se pozitivnim doprinosom vrednuje samo izravan rad na za to 
službeno predviđenom radnom mjestu u različitim tvrtkama, dodatno favorizirajući i 
potičući sam dolazak na posao unatoč svim preporukama o mjerama fizičke distance u 
doba ove pandemije (upravo za ovaj termin se psiholozi zalažu, jer socijalna distanca je 
puno širi pojam). Ključna je stvar da u današnjim uvjetima pandemije rad od kuće i 
"(ne)dolazak na posao" nije intrinzično motiviran zaposlenikovom samovoljom i 
neodgovornim odnosom prema radnim obavezama, već naprotiv, motiviran je 
ekstrinzično (izvana) i predstavlja upravo odgovoran odnos prema samima sebi kao i 
prema svima iz našeg okruženja. Na poslodavcu je da pronađe načine i kriterije 
objektivnog i valjanog vrednovanja doprinosa zaposlenika koji rade od kuće. To nije 
jednostavan zadatak, ali može se. Ovo je dobar trenutak da i tu počnemo raditi 
pozitivne iskorake. 


"Zajedno krećemo u veliki eksperiment u prirodi poslovanja, ali ne samo zato jer to želimo, 
nego zato jer su nas na to prisilile okolnosti. Trebat će puno razboritog napora i brzog 
prilagođavanja kako bi tranzicija prošla bez većih potresa. U takvim će okolnostima ključni 
čimbenici uspjeha biti: puno povjerenje, uzajamno dogovorene norme, dobra 
komunikacija te snažna i potvrđena radna kultura". Tako ovu promjenu 
objašnjavaju stručnjaci iz međunarodno rasprostranjene tvrtke Nomadic Learning. | još 
dodaju: "Organizacijski, teško je oteti se iluziji kontrole koju pruža ured, osjećaju da posao 
neće biti obavljen ako nismo svi na jednom mjestu. To nije točno. Kad vjerujemo jedni 
drugima i oslanjamo se jedni na druge da posao bude obavljen, tada i bude obavljen". 

U ovoj kriznoj situaciji trebamo svi raditi u općem interesu i pri tome ni u kom trenutku 
ne ugroziti niti jedan ljudski život ni na koji način. Naravno da nas gospodarska 
neizvjesnost dovodi u konflikt istovremenog privlačenja i odbijanja, ali, stanimo na 
loptu, i dobro razmislimo. 


Rad od kuće poslodavcima naizgled smanjuje kontrolu nad zaposlenicima, a 
zaposlenicima predstavlja potencijalnu zamku gubljena samokontrole. To zahtijeva 
obostranu spremnost na prilagodbu i promjene, promjene koje idu u smjeru davanja, 
ali i iskazivanja povjerenja, kako onih koji rade od kuće, tako i onih koji bi ih trebali 
vrednovati na ispravan način. 


Poanta je u traženju i uspostavljanju međusobnog suglasja, koje se temelji na 
izgrađenom obostranom povjerenju kao i na objektivnim i valjanim kriterijima procjene 
radnih rezultata zaposlenika koji rade od kuće. Ako to dvosmjerno povjerenje nije 
uspostavljeno, nema balansa, nema suglasja, a niti valjanih prosudbi o radnim 
rezultatima onih koji rade od kuće, a o demotiviranju ovih zaposlenika da i ne 
govorimo. Stoga je jedan od vrlo aktualnih zadataka poslodavaca, koji ne trpi 
odgađanje, pronalaženje alata i kriterija za što objektivniju i što valjaniju procjenu, pa 
samim time i nagrađivanje doprinosa zaposlenika koji rade od kuće. 


Jesmo li u dosadašnjem radu otvorili dovoljno prostora za ono što se zove poslovno 
povjerenje?! Veliki test za to predstavljat će, među ostalim, i procjena i vrednovanje 
doprinosa zaposlenika koji rade od kuće. 

Oštećenje vida i COVID-19 


Kada govorimo o oštećenju vida, moramo imati na umu da se radi o skupini vrlo 
heterogenih oštećenja. Osobe s oštećenjem vida nisu samo oni ljudi koje viđamo s 
bijelim štapom, slatkim psima i debelim naočalama. Osobe s oštećenjem vida ne 
moraju nužno imati vidljiva ili prepoznatljiva obilježja ovog oštećenja. 


Službena podjela podrazumijeva dvije kategorije: sljepoću i slabovidnost. Svaka od 
ove dvije pojavnosti oštećenja kao uzrok može imati čitav niz različitih razloga i 
oboljenja s isto tako vrlo različitim vremenom nastanka. 


Kako bismo lakše razumjeli položaj osoba s oštećenjem vida u uvjetima COVID19 
pandemije, potrebno je razumjeti glavna obilježja i modalitete funkcioniranja ljudi iz 
obje navedene kategorije oštećenja. 


Sljepoća najčešće podrazumijeva potpuni gubitak vida. Ako se i ne radi o potpunom 
izostanku reakcije na vidni podražaj, on nije dovoljan za svakodnevno adekvatno 
funkcioniranje služeći se informacijama dobivenim putem oka. 


Slijepe osobe nedostatak vizualnih informacija iz okoline dopunjavaju služeći se 
drugim osjetilima. U detekciji svojstava materijalnog okruženja najvažniju ulogu ima 
osjet dodira, tj. istraživanje okoline taktilno - prstima ruku, stopalima, ili bijelim 
štapom, a nerijetko je i cijelo tijelo slijepoj osobi taktilni senzor. Osim toga, slijepe 
osobe koriste i taktilno pismo — tzv. brajicu. Glavni organ, uz prste, kojim slijepe osobe 
prikupljaju informacije iz okoline, je uho, odnosno osjetilo sluha. Sluh slijepim 
osobama ne služi samo za primanje usmjerenih direktno upućenih zvukovnih 
informacija, nego pomoću sluha mogu prikupljati i iščitavati značenja iz svih 
primljenih slušnih podražaja. U stvaranju slike svijeta osobama oštećena vida vrlo 
važan je i njuh. Osvijeste li mirise u okruženju, lakše se orijentiraju u prostoru. U rano 
jutro nos nepogrešivo može dovesti do kafića s najboljom kavom ili nas namamiti u 
najbližu pekarnicu. Za sigurnu orijentaciju i kretanje slijepim osobama nije dovoljno 
samo osloniti se na vlastita osjetila te vrlo često pri snalaženju u prostoru koriste bijeli 
štap, psa vodiča ili pomoć videćeg pratitelja. 


S obzirom na sveopću ,tehnologizaciju“ modernog doba, značajan doprinos 

samostalnosti slijepih osoba daju i asistivne tehnologije. One su danas neizostavne u 
svakodnevici ove skupine osoba s invaliditetom. Unatoč svemu navedenom, svjesni 
smo da živimo u vrlo vizualnom svijetu koji se vrlo brzo mijenja te da se ni naša 
osjetila, a niti tehnologija koju imamo ne može u potpunosti prilagoditi tempu tih 
promjena. Stoga je za slijepe osobe vrlo važna interakcija i pomoć ljudi iz njihove 
zajednice. 


Slabovidne osobe imaju vrlo slične modalitete funkcioniranja kao i slijepe osobe, no za 
razliku od slijepih, slabovidni imaju preostali ostatak vida kojeg funkcionalno mogu 
upotrijebiti za primanje informacija iz okoline. Slabovidne osobe vrlo često ne trebaju 
pomoć štapa ili psa pri kretanju, što ne znači da je informacija o prostoru, koju imaju, 
potpuna ili točna. Slabovidnost često nazivamo i nevidljivim oštećenjem, što znači da 
ove osobe mogu imati značajno oštećenje vida bez vidljivih obilježja. Takva 
nevidljivost uvelike otežava svakodnevicu slabovidnih osoba budući je njihovoj okolini 
teže prepoznati njihove potrebe. 


Svjetska zdravstvena organizacija nije prepoznala osobe s oštećenjem vida kao 
populaciju u povećanom riziku od zaraze COVID-19. | uistinu, ,,oštećenja vida ne 
napadaju respiratorne organe niti oštećuju krvožilni sustav“, ali možemo reći da mjere 
zaštite od COVID-19 pandemije značajno utječu na svakodnevicu ovih osoba. 


Zamislite situaciju u kojoj je vaš primarni način doživljavanja svijeta oko sebe diranje 
tog svijeta, a oko vas su upozorenja koja govore da ćete dodirivanjem oboljeti od 
potencijalno smrtonosne bolesti. 


Zamislite da svako jutro kupujete kruh u pekarnici koju nepogrešivo nalazite njušeći 
miris svježe pečenog peciva, a sada morate nositi masku koja prekriva nos i usta kako 
ne biste udahnuli potencijalno zaraženi zrak ili izdahnuli virus kojeg ste pokupili dok 
ste opipavali prolaz između sjedala u tramvaju. 


Zamislite da stojite na pješačkom prijelazu ogromnog križanja bez zvučne signalizacije 
i ne možete ga prijeći jer svi ljudi koji bi vam mogli pomoći drže fizičku i socijalnu 
distancu. 


Zamislite da trebate nabaviti zalihu namirnica u velikom super marketu, a prodavači 
vam ne smiju pomoći zbog već spomenute distance, da ne smijete dodirivati 
proizvode rukama, a ne vidite ih prepoznati ako ih ne približite očima ili ne opipate, da 
morate stajati u redu udaljeni dva metra od slijedećeg kupca, a vi tu distancu ne 
možete ,,odokativno“ procijeniti. 


Ovo su samo neke od situacija koje ilustriraju brojne načine na koje zaštitne mjere od 

COVID-19 opasnosti mogu utjecati na svakodnevno funkcioniranje osoba s oštećenjem 
vida. lako restrikcije i doslovno svako pravilo kradu dio slobode svakog pojedinca, one 
su ipak kreirane na način da su uvjeti za zadovoljavanje osnovnih životnih potreba 
osigurani i neometani. 


U slučaju osoba s oštećenjem vida, zaštitne mjere od rizika zaraze COVID-19 
potenciraju rizike koji mogu dovesti do jednako pogubnih problema kao i sama 
infekcija virusom! 


Osobe s oštećenjem vida u riziku su od socijalne izolacije, osamljivanja te s tim 
povezane depresije. Također su u riziku od socijalne isključenosti zbog teže 
zapošljivosti i manjka socijalnih kontakata što je povezano sa stupnjem samostalnosti i 
samoodrživosti. Većina rehabilitacijskih programa usmjerena je na osnaživanje i 
osposobljavanje osoba s oštećenjem vida za samostalan i neovisan život upravo kao 
oblik prevencije prethodno spomenutih i opisanih problema. 


Istraživanja provedena tijekom prvog vala COVID-19 pandemije u Europi pokazuju 
značajan pad u doživljaju vlastite samostalnosti i samoodrživosti kod osoba s 
oštećenjem vida. Na internetskim stranicama koje se bave temom oštećenja vida, ili 
ove vrste invaliditeta, može se pročitati veliki broj osobnih iskustava osoba s 
oštećenjem vida. Većina iskaza opisuje osjećaj izoliranosti i nedostatak servisa u 
zajednici koji bi nadomjestili dio samostalnosti koji je ograničen mjerama zaštite od 
koronavirusa. 


lako oštećenja vida ne dovode do veće podložnosti ovih osoba COVID-19 bolesti, 
važno je uzeti u obzir rizike koji se pojavljuju zbog življenja u uvjetima ,,novog 
normalnog“. 


Temeljem znanstvenih spoznaja, kao i mog osobnog iskustva sljepoće, te iskustava 
drugih osoba s oštećenjem vida, moguće je kreirati okolnosti koje će umanjiti 
nuspojave življenja u uvjetima COVID-19 pandemije. 


* Prvenstveno bi bilo potrebno skupinu osoba s oštećenjem vida tretirati kao 
skupinu u riziku od infekcije zbog ranije opisanih modaliteta svakodnevnog 
funkcioniranja. 

* Osobama s oštećenjem vida, kao i drugim osobama s invaliditetom, trebao bi 
se olakšati pristup online servisima za dostavu namirnica i drugih roba na način 
da imaju pravo prednosti u procesu dostavljanja. 

* Treba omogućiti dovoljan broj videćih pratitelja u lokalnim zajednicama koji će 
biti osposobljeni za pružanje videće pratnje osobama s oštećenjem vida na 
siguran način. 

* Korisno bi bilo da se osobama s oštećenjem vida osigura pristup 

telekomunikacijskim uređajima kako bi mogli virtualnim putem spriječiti 
produbljivanje socijalne izolacije. 

* Potrebno je osobe s oštećenjem vida informirati o online servisima i 
aplikacijama koje nude pomoć u stvarnom vremenu, a bez direktnog kontakta 
kao što su ,,Be my eyes“i ,,Blindsqare“. 

* Važno je potaknuti osiguravanje psihološke pomoći putem interneta i telefona 
kako bi se preveniralo nastanak ili produbljivanje teškoća mentalnog zdravlja. 
* Ukoliko dolazak do radnog mjesta i boravak na poslu predstavljaju rizik, 
osobama s oštećenjem vida potrebno je omogućiti rad od kuće. Pri tom je od 
iznimne važnosti odluku o načinima rada donijeti zajedno sa zaposlenikom — 
osobom oštećena vida. 


COVID-19 pandemija danas značajno utječe na život apsolutno svakog stanovnika 
Zemlje te nas tjera da sami za sebe pronađemo nove načine življenja. Važno je imati na 
umu da među nama postoje skupine koje svoje potrebe zadovoljavaju na nešto 
drugačije načine od većine populacije te da socijalna distanca ne postane emocionalna 
i(ne)empatična distanca. 

Višnja Majsec Sobota 





Učinite to (i) digitalnim putem! 


S COVID-19 krizom osjetila se potreba izvođenja različitih oblika socijalnih i drugih 
vrsta usluga za osobe s invaliditetom putem digitalnih kanala. Za profesionalce, koji su 
u to uključeni, ovakvi inovativni oblici pružanja različitih oblika i vrsta usluga, koje se u 
redovnim uvjetima pružaju u različitim ustanovama ili u domovima samih osoba s 
invaliditetom, mogli bi biti od velike važnosti, bilo da se radi o digitalnim alatima za 
daljinske aktivnosti iili o virtualnoj uredskoj stvarnosti za same profesionalce. Sve to 
bi u konačnici moglo utjecati kako na same osobe s invaliditetom, tako i na stručno 
osoblje koje je uključeno u ovakav novi pristup i način izvođenja usluga. 


Postalo je očito da postoji veća potreba za međusektorskom suradnjom između 
javnog sektora, profesionalnih pružatelja usluga te pružatelja usluga u zajednici. 
Posljedično se nameće potreba za redizajniranjem pružanja različitih oblika i vrsta 
usluga za osobe s invaliditetom, kao i za omogućavanjem tehnoloških i digitalnih 
platformi i alata, a jednako tako i odgovarajuće edukacije stručnog osoblja. 


Korona pandemija je dobar povod za razvijanje i ovakvog pristupa pružanja usluga 
osobama s invaliditetom. U kasnijim vremenima, u onome što zovemo redovna 
svakodnevica, to bi moglo znatno olakšati rad stručnog osoblja, kojega ionako nikada 
nema dovoljno, a same osobe s invaliditetom potaknuti na proaktivno stjecanje novih 
vještina. 


Ako već ne idemo korak ispred vremena, trebali bismo ići barem u korak s njim, 
prateći i reagirajući na vrijeme na potrebe osoba s invaliditetom kao i na okolnosti u 
kojima se odvijaju različiti oblici i vrste usluga koje im pružamo. 


Pandemija COVID-19 ubrzala je na neki način i ove procese te je pobudila potrebu 
prilagodbe različitih digitalnih alata koje provoditelji različitih usluga za osobe s 
invaliditetom koriste. Među ostalim, uključivanje on-line podrške u redovno pružanje 
različitih vrsta ovih usluga može osigurati njihovu opsegom veću dostupnost te 
pomoći prilagodbi na nove okolnosti u kojima se one pružaju. 


Na nama je da se potrudimo da ta novovjeka rješenja s vremenom postanu održiva. 
Novo normalno na taj bi način postalo - novo svakodnevno. 

Komunikacijski izazovi COVID-19 pandemije 
za osobe s oštećenjem sluha 


Osobe s oštećenjem sluha suočavaju se s komunikacijskim barijerama i u uobičajenim 
okolnostima. Globalna pandemija koronavirusa još je dodatno otežala njihovo 
svakodnevno funkcioniranje. Mjere prevencije širenja zaraze koronavirusom štite 
zdravstveno osoblje i šire građanstvo od zaraze, ali istovremeno osobama s 
oštećenjem sluha ograničavaju i otežavaju pristupačnost, jednake mogućnosti kao i 
učinkovito sudjelovanje i uključivanje u društvo. 


Osobna zaštitna oprema, koja onemogućava čitanje s usana sugovornika, virtualne 
socijalne, zdravstvene i druge usluge, koje nisu adekvatno prilagođene osobama s 
oštećenjem sluha, ograničenja posjeta hospitaliziranim osobama te nedostatak 
prevođenja bitnih i aktualnih informacija na znakovni jezik, samo su neki od novih 
komunikacijskih izazova s kojima se ova grupa naših sugrađana suočava. 


Mnoge organizacije i institucije mobilizirale su se kako bi već u početnim fazama 
pandemije upozorile na važnost uvažavanja potreba osoba s oštećenjem sluha u doba 
korona pandemije. Europska unija gluhih kreirala je repozitorij informacija o COVID-19 
na svim jezicima EU, kao i Islanda, Norveške, Švicarske i Velike Britanije (EUD, 2020), 
dok Svjetska federacija gluhih redovito objavljuje informacije na engleskom 
znakovnom jeziku (WFD, 2020). U Hrvatskoj je od strane Hrvatskog društva 
prevoditelja znakovnog jezika za osobe oštećena sluha oformljen Stručni stožer 
sastavljen od dugogodišnjih i visokokvalificiranih prevoditelja hrvatskog znakovnog 
jezika kako bi osobe oštećena sluha mogle kontaktirati liječničke službe u slučaju 
sumnje na koronavirus (POSI, 2020). U suradnji Hrvatskog Crvenog križa i Hrvatskog 
saveza gluhih i nagluhih aktiviran je broj na kojem osobe oštećena sluha, koje se 
nalaze u samoizolaciji ili karanteni, mogu dobiti psihosocijalnu podršku (Hrvatski 
crveni križ, 2020). Ured Pravobraniteljice za osobe s invaliditetom već je u ožujku 
2020. objavio Preporuku kojom apelira na krizne stožere da se na tiskovnim 
konferencijama i javnim obraćanjima kriznih stožera osigura tumač znakovnog jezika 
kako bi životno važne informacije bile dostupne gluhim i nagluhim osobama na 
ravnopravnoj osnovi kao i drugim građanima (POSI, 2020b). 

Unatoč inicijalnim naporima, mjesecima nakon početka zajedničkog globalnog napora 
suzbijanja širenja koronavirusa, još uvijek nedostaju sustavne i strukturirane smjernice 
za integraciju osoba s oštećenjem sluha u nove oblike pružanja skrbi, a takvi pojedinci 
velikim su dijelom isključeni iz različitih područja aktualnog korona-pandemijskog 
života. 


ZAŠTITA ZDRAVLJA OSOBA S OŠTEĆENJEM SLUHA I PRILAGOĐENOST OSOBNE 
ZAŠTITNE OPREME 


Komunikacijske potrebe pojedinaca, koji se oslanjaju na čitanje s usana, u ovoj 
pandemiji zanemarene su (Grote i Izagren, 2020). Zaštitne maske za lice, iako 
učinkovite u prevenciji širenja zaraze kapljičnim putem, smanjuju učinkovitost 
komunikacije za osobe s oštećenjem sluha zbog nemogućnosti čitanja s usana 
sugovornika (West, Franck i Welling 2020) te smanjenja akustičnog prijenosa (Trecca, 
Gelardi i Cassano, 2020). To, jednako tako, u značajnoj mjeri ograničava i njihovu 
komunikaciju sa zdravstvenim i drugim stručnjacima, kao i s njihovom okolinom. 
Nemogućnost čitanja s usana u kombinaciji s nedovoljnom zastupljenosti prevođenja 
javnih informacija na znakovni jezik, izlaže osobe s oštećenjem sluha povećanom 
riziku od zaraze. 


Istraživanje, koje je provedeno na 59 osoba s oštećenjem sluha, koje su se obratile 
liječnicima zbog različitih zdravstvenih teškoća nepovezanih s koronavirusom, 
pokazalo je kako je tek 13,6% ispitanika smatralo da nije imalo teškoća u komunikaciji 
sa zdravstvenim osobljem, dok je većina imala blage (25,4%), umjerene (37,3%) ili 
značajne (23,7%) teškoće (Trecca, Gelardi i Cassano, 2020). 


Jedan od načina prevladavanja ovih izazova su maske za lice koje na prednjem dijelu 
imaju prozirnu plastiku. Time je osobama s oštećenjem sluha omogućeno čitanje s 
usana sugovornika, a prema McKee, Moran i Zazove (2020) njihova prednost je i što 
izazivaju manji stupanj anksioznosti pri kontaktu sa zdravstvenim djelatnicima u 
osobnoj zaštitnoj opremi, što je jedna od zamjerki upućenih neprozirnim maskama. 
Unatoč tome, ovakve maske nemaju široku komercijalnu dostupnost i 
rasprostranjenost uporabe, a tek rijetki proizvođači ishodili su dozvolu za upotrebu 
takvih maski u medicinske svrhe. 


Od izuzetne važnosti za prevladavanje komunikacijskih barijera tijekom ove korona 
ugroze je upotreba vizira kako za same osobe oštećena sluha, tako i za one koji s 
njima komuniciraju. Njihovom primjenom osobama oštećena sluha omogućeno je 
čitanje s usana čime im je znatno olakšan pristup i razmjena bitnh informacija. 


Pored toga, stručni radnici svih profila trebali bi se pri direktnoj komunikaciji s 
osobama s oštećenjem sluha pridržavati načela jasne komunikacije, uključujući 
razgovjetan govor, usmjeravanje položaja tijela prema sugovorniku, izbjegavanje 

prostorija s pozadinskom bukom i sl. (West, Franck i Welling, 2020). 


Komunikacijske barijere, koje osobe s oštećenjem sluha doživljavaju, povećavaju 
vjerojatnost nepovoljnih zdravstvenih ishoda, uključujući stopu hospitalizacije i re- 
hospitalizacije te nižu stopu pridržavanja mjera prevencije ili tretmana (Reed i sur., 
2019.; prema McKee, Moran i Zazove, 2020). Taj rizik je posebno izražen tijekom 
COVID-19 pandemije budući je poznata pozitivna korelacija između starije životne dobi 
i oštećenja sluha, te povezano s tim povećane stope smrtnosti od koronavirusa kod 
starijih osoba (McKee, Moran i Zazove, 2020). 


PREVLADAVANJE IZAZOVA POMOĆU TEHNOLOGIJE 


U situaciji globalne pandemije i poteškoća koje ona donosi osobama s oštećenjima 
sluha, učinkovita komunikacija je ključna. Prilagođavanje postojećih komunikacijskih 
pristupa stvara priliku za kreativnost i upotrebu tehnologija koje bi osigurale 
adekvatnu pristupačnost (Saribanon i sur., 2020). 


Jedan od ključnih alata u tome mogu biti ,pametni telefoni“, koji olakšavaju 
interpersonalnu komunikaciju i mogu biti korišteni od strane korisnika/pacijenta i/ili 
stručnjaka (McKee, Moran i Zazove, 2020). Neke aplikacije koriste mikrofon u koji 
osoba razgovjetno govori te potom transkribiraju rečeno, dok druge koriste operatore 
koji uživo zapisuju što se izgovara te su ovakve usluge u pravilu skuplje, ali preciznije. 
Pregledom aplikacija, koje nude program koji pretvara govor u tekst, za hrvatski jezik 
pronađena je samo jedna - NEWTON dictate. Uz hrvatski, nudi se još sedamnaest 
jezika, uključujući jezike jugoistočne i istočne Europe koji su obično nedostupni na 
drugim platformama poput Google Live Transcribe ili Otter.ai. Obećavajući je napredak 
i planirani razvoj u području automatskog prepoznavanja govora, koji bi u bližoj 
budućnosti mogao biti adekvatna alternativa za opisana rješenja (Padmanabhan i 
Premkumar, 2015; prema McKee, Moran i Zazove, 2020). 


Mjere prevencije širenja zaraze koronavirusa prisilile su mnoge pružatelje usluga da se 
prilagode novim načinima njihova pružanja te je u skladu s time porasla pojavnost 
online usluga, uključujući socijalne i zdravstvene usluge. Kako bi se omogućio pristup 
tim uslugama od strane osoba s oštećenjem sluha, ključno je osigurati da se 
komunikacija putem platformi odvija i putem vizualnih kanala. Neke platforme 
omogućavaju pružanje titlova (primjerice, Zoom), dok druge prevode verbalni zapis u 
pismeni u stvarnom vremenu (primjerice, Google Hangout Meet). Pozivi između više 
stranaka omogućuju i uključenje prevoditelja znakovnog jezika ili daktilografa. Takvi 
alati mogu omogućiti kontinuitet usluga za osobe s oštećenjem sluha ili komunikaciju 
sa zdravstvenim djelatnicima, ali iz perspektive stručnjaka posebnu pažnju potrebno je 
obratiti na zaštitu i povjerljivost podataka korisnika usluga, što se nikada ne smije 
zaboraviti. 

S obzirom da u ovom trenutku nedostaje sustavni pregled smjernica za integraciju 
osoba s oštećenjem sluha u uvjetima pandemije koronavirusa, bilo bi preporučljivo 
ispitati njihove potrebe unutar različitih usluga (zdravstvene, psihološke kao i usluge 
socijalne skrbi, različite socijalizacijske i edukacijske grupe i sl.). Uz to, naglašava se i 
važnost individualnog pristupa svakom pojedinom korisniku, odnosno pacijentu s 
oštećenjem sluha, s obzirom da se stupanj oštećenja sluha te komunikacijske 
mogućnosti razlikuju od osobe do osobe. 


S obzirom na pojavnost oštećenja sluha kod osoba starijih od 65 godina te na stopu 
hospitalizacije starijih zbog zaraze koronavirusom, izgledno je da će COVID-19 
pandemija značajno i dugoročno utjecati na velik broj osoba s oštećenjem sluha. 


Fizičko i socijalno distanciranje je nužno za zaštitu zdravlja stanovnika, ali može 
predstavljati višestruke izazove za osobe s oštećenjem sluha, posebice one koji nemaju 
mogućnost korištenja tehnoloških rješenja za prevladavanje komunikacijskog jaza. 


Već sada i u najskorijoj budućnosti ključno je ispitati specifične poteškoće s kojima se 
korisnici i/ili pacijenti oštećena sluha susreću tijekom pandemije koronavirusa te 
nastojati doseći načine njihova prevladavanja, a jednako tako, i nadalje poticati svijest 
o važnosti omogućavanja pristupa osobama s oštećenjem sluha svim područjima 
društva, sustava skrbi i života općenito. 

Otvorimo vrata optimizmu! 


Psiholozi i psihijatri su tijekom ove pandemije nebrojeno puta ponovili da je važno 
prepoznati tjeskobu koja se u nama i u ljudima oko nas, tijekom ove pandemije, 
ventilira na razno-razne načine. U kriznim situacijama normalno je biti napet i 
tjeskoban kao što je u tužnim situacijama ili onima koje nas opterećuju normalno biti i 
tužan i potišten. Naše emocije, raspoloženje i misli imaju adaptacijski učinak kako 
bismo pokušali biti u harmoniji s okolinom. 


U tom smislu svakako je najznačajnije uspostavljanje i održavanje svakodnevnog 
okvira, kao i svakodnevne rutine. lako najmanje pozornosti usmjeravamo upravo na tu 
naizgled malu, ali vrlo bitnu činjenicu, ona je često od presudne važnosti, kako za 
tjelesno tako i za psihičko zdravlje. Uz to, vrlo je bitno ograničiti našu izloženost 
neugodnim događajima te nastojati vrijeme ispuniti lijepim sadržajima i onima koji nas 
potiču da budemo zadovoljniji, pa i sretniji. 


»Psiholozi rijetko razmišljaju o tome što ljude čini sretnima. Umjesto toga usmjereni su 
na ono što ih čini tužnima ili zabrinutima. Zato je u psihologijskim časopisima 
objavljeno 45000 članaka o depresiji, a samo 400 o radosti“, kaže psiholog Martin 
Seligman. (Današnje brojke kažu da se 71000 članaka bavi depresijom, naspram njih 
850 o radosti). 


Seligmanove knjige o pozitivnoj psihologiji, naučenoj bespomoćnosti, depresiji, 
optimizmu i pesimizmu zaokupljaju čitatelje diljem svijeta. Osnivač je on pokreta 
pozitivne psihologije koji je cijeli život posvetio istraživanjima pozitivnih iskustava i 
ljudskih osobina koje bi svijet trebale činiti sretnim mjestom. 


I zato baš sada, u doba koronapandemije, vrijeme je da nas razveseli i iznenadni 
pljusak, da se nastavimo smijati tamo gdje smo sa smijehom, još negdje sredinom 
ožujka ove godine, možda stali, da uživamo u svakom životnom trenutku ... 


"Moramo imati hrabrosti izdržati pesimizam u trenucima kad nam je potreban takav uvid 
u stvarnost. Moramo znati koristiti izoštren osjećaj za stvarnost koji nam daje pesimizam 
onda kad nam to treba, ali ne smijemo dopustiti da nas pesimizam zadrži u svojoj 
mračnoj sjeni," Seligmanove su riječi s kraja njegove knjige ,, Naučeni optimizam“. 

Pesimizmu i osjećaju bespomoćnosti trebamo okretati leđa i puštati da se optimizam 
ponovo vraća u naše živote. Jer, studije pokazuju da optimisti postižu puno bolji 
uspjeh u sportu i na poslu, zdravlje im je značajnije bolje od onih - drugih. Puno rjeđe 
padaju u depresiju, dobro podnose starenje i puno manje pate od uobičajenih tjelesnih 
tegoba sredovječnosti, a i žive duže — što uopće nije zanemarivo. Već više puta 
spominjani i u ovim vremenima toliko poželjni psihološki imunitet - jača im je strana. 


Ispitujući ljude različitih profesija i različitih kultura, Mihaly Csikszentmihalyi, psiholog 
mađarskog porijekla (rođen u Rijeci, živi i radi u SAD-u), u svojim je istraživanjima 
otkrio da su ljudi najsretniji kad su potpuno koncentrirani na neku aktivnost, dok su u 
nju, kako običavamo reći, ,,posve uronjeni“. 


Ako ste se ikada prepustili nekoj aktivnosti toliko da ste potpuno izgubili pojam o 
vremenu i komunikaciji sa svijetom oko vas, pri tome osjećajući potpunu radost, 
najvjerojatnije ste doživjeli mentalno stanje koje je Csikszentmihalyi nazvao ,,flow“ - 
čarobna zanesenost. Riječ je o potpunoj, intenzivnoj, očaravajućoj fokusiranosti 
pojedinca na ono što radi, gubeći pri tome pojam o vremenu i imajući osjećaj potpune 
kontrole nad onim što radi. 

Sa svojim kolegama Csikszentmihalyi je proveo preko 8000 intervjua koji su obuhvatili 
ljude različitih profila, od dominikanskih svećenika, preko šahista, planinara, tenisača, 
plesača, himalajskih planinara, do Navaho pastira. Došao je do zaključka da 
je flow univerzalno iskustvo, stanje koje nastupa upravo zahvaljujući posebnim 
uvjetima u kojima se gubi vladavina ega. Nužan preduvjet za to je da se pred nama 
nalazi izazov koji provocira naše vještine i sposobnosti, pri čemu su naše vještine i 
mogućnosti u skladu s tim izazovom. U suprotnom, u slučaju prevelikog izazova, 
osjećat ćemo tjeskobu zbog nemogućnosti izvršavanja zadatka, a ukoliko je izazov 
premalen, osjećat ćemo dosadu i nećemo dostići osjećaj preplavljenosti. Tajna flow-a 
leži upravo u skladu između težine izazova i naših mogućnosti. 


Ovakvo stanje unutarnjeg zadovoljstva pomaže nam da ostanemo motivirani za 
bavljenje različitim aktivnostima upravo zbog iznimno snažnog osjećaja vlastite 
ostvarenosti i ispunjenosti. 
Želite li pomoći sebi i drugima u postizanju stanja flowa : 

- Radite posao koji volite ili zavolite posao koji radite. 


- Napravite plan aktivnosti za svaki dan i postavite jasne ciljeve. 


- Pronađite smisao u onome što radite. 

- Omogućite zadatke koji su izazovni i u skladu s vašim mogućnostima. 
- Uklonite sve mentalne i fizičke distraktore (skretače pozornosti). 
- Vježbajte koncentraciju i fokusiranje. 


Doživljavanje ovakvih stanja unutar svake organizacije motivirat će zaposlenike da 
rade više, duže i ustrajnije i - ono najvažnije - da zaista vole ono što rade. Takvo stanje 
nećete doživjeti u nekim drugim užicima, već naprotiv, baš u napornim, teškim 
situacijama koje zahtijevaju punu zauzetost i napor. Osjećaj zadovoljstva i sreće dolazi 
nakon, a ne za vrijeme obavljene aktivnosti, zajedno s osjećajem zahvalnosti što smo 
sebi pružili osjećaj potpune ispunjenosti. 

I zato - pronađite aktivnosti koje vas ispunjavaju, koje vas u potpunosti obuzimaju, 
koje vas čine sretnima i podsjećaju koliko je zapravo život lijep. | tada, unatoč svim 
problemima, nepravdama, ugrozama raznih vrsta, negativnim iskustvima koje život 
nosi, pa i ovoj korona pandemiji, kad pogledamo unatrag, shvatit ćemo da je u našim 
životima ipak puno više onoga na čemu možemo biti zahvalni. 


Radite ono što volite i prepustite se jedinstvenom osjećaju flowa. 

Naše su COVID-19 negativne knjižice odgovor na 
izazov, na poziv trenutka, na potrebe onih za koje i 
s kojima radimo. 


Našim ,,COVID-19 mao knjižicama“ otvorili 
smo vam Ju i alate, ponudili sastojke. 

